text:
Paul Kagame, perezida w’u Rwanda, ntashobora kumara amezi 6 atavugiye mu ruhame ijambo ryumvisha abaturage ko azabica ! Ijambo ryanyuma aherutse kuvugamo ubwicanyi ni iryo yavugiye mu nzu y’ikitabashwa ya KCC ari imbere y’urubyiruko rw’intore rwari ruje kwerekwa iterambere rya Kagame! Muri iryo jambo, Kagame yagize ati : «hazagire utinyuka akore kuri iyi nzu ngo arayisenya muzarebe ! Nzahita mwica, ntabwo binteye isoni, nzahita mwica !» Ubwo bwicanyi bwa Kagame bwahahamuye abitwa abayobozi bo muri leta ye. Abo bayobozi basigaye bavugishwa, bamwe muribo bakaba barahisemo gusubiza ubwo buyobozi Kagame kugira ngo biheshe ishema kuko gukomeza kuba umuyobozi muri leta ya Paul Kagame ari ukurya umwanda ! Dore zimwe mu ngero zigaragaza ko abo bayobozi babaye abarwayi bo mu mutwe :
1)Imbere y’imbaga y’abaturage, perezida Kagame yabajije umuyobozi w’akarere ka GAKENKE impamvu abantu bari gupfa cyane mu karere ayobora (abenshi bicwa n’inzara bakabeshya ko ari malaria ibica). Uwo muyobozi mukumusubizanya ubwoba bwinshi, yagize ati : «Nyakubahwa Perezida, Nkwijeje ko nta muturage wa Gakenke uzongera gupfa!».
2)Perezida Kagame yabajije umuyobozi w’akarere ka MUHANGA, impamvu amazi ya Nyabarongo ahora yanduye ; ibyo bikaba biterwa no kurandura imyaka y’abaturage imisozi ikambara ubusa isuri igatwara ubutaka, ahandi hakaba hacukurwa ibyobo bahambamo amabuye y’agaciro abavuye Congo, nyuma bakabeshya abazungu ko no mu Rwanda hari Colta ; ubwo butaka baterera hejuru bwigira muri Nyabarongo igahinduka itaka gusa ! Uwo muyobozi akaba yarahaye Kagame igisubizo k’ikinyoma nk’icya Semuhanuka ! yagize ati : «Nyabahwa Perezida, turabizeza ko Nyabarongo tugiye kuyigira urubogobogo !»
3)Umunyamakuru yabajije umuyobozi w’akarere ka RUTSIRO icyo ateganya gukora kugira ngo agabanye impanuka z’inkuba zikubita abaturage ayobora bagapfa. Bitewe ni uko nta ngamba zifatwa mu kubaka amazu ngo hashyirweho uburyo bwo kurinda impanuka z’inkuba, kandi hakaba haravugwaga ikibazo cy’amabati yagombaga kubakira abacitse ku icumu yanyerejwe ; uwo muyobozi yacyetse ko uwo munyamakuru ari maneko Kagame amutumye ; mugusubiza uwo munyamakuru uwo muyobozi yagize ati : «tugiye gukaza amarondo n’umutekano».
4)UWAMALIYA Odette wari umuyobozi w’intara y’iburasirazuba yabajijwe ku kibazo cy’inzara yahawe izina rya «Nzaramba » yibasiye abaturage, bamwe bakaba bari gupfa abandi bagahunga igihugu. Uwo muyobozi yasubije uwo munyamakuru muri aya magambo, yagize ati : « Mu ntara y’iburasirazuba nta nzara ihari, abo muvuga ko basuhuka sibyo ahubwo baba batembera muri EAC (umuryango w’ibihugu by’Afurika y’iburasirazuba) ! ». Naho Geraldine MUKESHIMANA nawe w’umuyobozi, yagize icyo avuga ku kibazo cy’inzara, yagize ati : «Mu Rwanda nta nzara ihari, ahubwo hari amapfa» ! Stella Ford MUGABO yamwunganiye kuri ibyo bisobanuro by’inzara, agira ati : «Kuvuga ko mu Rwanda hari inzara ni ugukabya, kuko nta muntu urerekana umurambo w’umuntu iyo nzara yishe !»
5)Mu nama yahuje ministeri y’umurimo n’iy’urubyiruko n’itangazamakuru, habajijwe ikibazo cy’uko abayobozi b’igihugu bagomba guhanga imirimo kuko aribo babifitiye ubushobozi maze bagatanga akazi ku bashomeri benshi bari mu gihugu. Kuri icyo kibazo, ministre Judith UWIZEYE yafashe ijambo maze agira ati : «Reka ngisubize kuburyo bwahuranyije kuburyo mutazongera kubisubiramo : Ninumva nshonje, nshaka amafaranga, nanjye nzagira uruhare mu guhanga cyangwa se mu gushyiraho icyamfasha mu kugira ngo mbone amafaranga, no gufungura. Niba ntarabigeraho nk’umuyobozi ubwo ni uko amafaranga mfite ampagije. Wowe utayafite gira uruhare mu kuyashaka kuko ni wowe bifitiye umumaro. Ntabwo imirimo dusaba urubyiruko ngo muyihange igomba kuba iy’umuyobozi.»
6)IZABIRIZA Jeanne Umunyamabanga Nshingwabikorwa w’intara y’Amajyepfo yasabye abayobozi b’uturere tugize iyo ntara ndetse n’imirenge kuzegura ku mirimo y’ubuyobozi bahawe niba imibare yagaragajwe mu kwesa imihigo itazamutse, cyane cyane ku bwisungane mu kwivuza. Bamwe muri abo bayobozi babwirwaga bakaba biyemerera ko ibyo biyemeje nibatabigeraho bazasezera ku bushake bwabo maze « bagacyura ishema ryabo ». Ese Kagame we azegura ryari ngo yiheshe ISHEMA !
7)Umuyobozi w’Ingabo mu Ntara y’Amajyepfo, Brig. Gen. Emmanuel Ruvusha, avuga ko u Rwanda ari igihugu cyiza ariko gifite abacyanga benshi, yagize ati : «Ndagira ngo mbabwire ikintu kimwe, buriya dufite igihugu cyiza, Abanyarwanda bajya bavuga ngo gitemba amata n’ubuki, igihugu cyacu ni cyiza pe, ariko niko gifite n’abanzi benshi. Abo banzi benshi ni abadashaka ko kiba cyiza, ni abatagishakira amahoro ».
8)Amakuru menshi avugwa n’abaturage kandi akaba yemezwa n’abayobozi b’Uburundi, ni uko ingabo za Paul Kagame zivuganye umurobyi w’umurundi warimo aroba amafi mu kiyaga cya Rweru mu ijoro ryo kuwa 29/10/2016. Igisilikare cya Paul Kagame cyagaramye icyo kirego cy’ubwicanyi bw’umurundi nk’uko tubikesha radiyo « Ijwi ry’Amerika. Umuvugizi w’igisilikare cya Paul Kagame Lt Col René Ngendahimana abisobanura muri aya magambo :
«Nibyo hari ka incident (akantu k’impanuka) kabayeho kuko n’ubundi hariya hasigaye hari ibibazo bihoraho, hari some kind of provocations (hari ibikorwa by’ubushotoranyi … inyinshi (incident) ahubwo usanga abasilikare bacu bazihorera, izo bihoreye ni nyinshi. Hanyuma rero, ejo ibyabaye; koko murukerera hari abantu baje mu mato atatu ngirango, baza bagana ku mazi yegereye inkombe z’u Rwanda ; hanyuma umusilikare wacu arasa isasu rimwe hejuru rya warning (ryo kwihaniza) ashaka kugira ngo arebe, ababaze abo aribo, umwe buribo ava mu bwato araza arabasanga, abandi bari mu mato abiri yandi bahitamo kwibira mu mazi basiga n’ubwato bwabo mu mazi bagenda boga basubira iwabo. Nta muntu rero warashwe ngo bamurase bamwice uwo ariwe wese, uwo mugabo waje kuruhande rwacu, yaraje baramubaza basanga yarimo gukora uburobyi butemewe, ubundi kuruhande rwacu ntabwo abantu bajya kurobamo. Abo rero bari baje mu mazi y’u Rwanda barimo kuroba mu buryo butemewe n’amategeko kuburyo bamufatanye n’amafink’ibilo bingahe…ariko rero igikuru ni uko nta muntu bigeze barasa, ibyo byose ni propaganda nta musilikare wacu wigeze arasa umuntu uwo ariwe wese. »
Ibisobanuro by’izi ngabo za Kagame bihita bizishinja ibyo zishaka kwireguraho, ntabwo twiriwe dusesengura ibi bisobanuro kuko buri wese abona ko ingabo za Paul Kagame zahohoteye abarobyi b’abarundi. Izi mvugo zose zidasobanutse z’aba bayobozi ba FPR Kagame kimwe n’izindi muzi tutarondoye aha ngaha zirerekana isura y’aho igihugu kiri kugana n’aho kigeze ubu! Hamaze iminsi havugwa abayobozi ba leta ya Paul Kagame bari kwegura ; ntabwo icyo ari igitangaza kuko n’ubundi bari basanzwe babeguza kuko mu Rwanda nta demokarasi ihari, ariko igishya kiri mu kwegura muri iyi minsi kubayobozi benshi, ni uko bari kwegura kubushake bwabo kandi bakumva ko uko kwegura kwabo kubahesheje ishema !
Nubwo abanyarwanda bahahamuwe kuburyo buhagije ndetse abenshi muribo bikaba byarabaviriyemo uburwayi, uku kwegura kw’aba bayobozi kuragaragaza ko hari abantu bagishishoza, babona ko amaherezo y’abayobozi ba FPR Kagame ibyabo bizarangira nabi, bakaba babona kutaba muri ubwo buyobozi aribyo byabahesha ishema muri rubanda ! Abayobozi ba FPR barahamagarirwa kuniga abaturage kashonje babacuza utwabo ngo batange mitiweli yo kwivuza kandi bizwi ko amafaranga y’iyo mitiweli ariyo avamo imishahara y’abaganga, umuturage yajya kwivuza akabura imiti cyangwa se ntanasuzumwe na muganga. Hari abayobozi bajya kuzitura ihene z’abaturage bashonje bakazigurisha ngo bakuremo mituweli ! Ni gute se umuyobozi nk’wo ucuza umuturage utwe kimwe n’urandura imyaka mu murima atarwara ihahamuka ritewe n’uko ibikorwa ategekwa gukora ari ubukunguzi ?
Abanyarwanda bashaka kwihesha ishema no kugira agaciro mu baturage bagomba gusubiza FPR Kagame ubuyobozi bwayo kuko kuvuga ko « intore itaganya ahubwo ishaka ibisubizo » ari imvugo ishaje kandi yuzuye ubushinyaguzi!
Ubwanditsi !


c: text/html

text:
Yesu niwe dufiteho ikitegererezo
Umugambi w’Imana ni uko tubaho ubuzima bwigana Kristo, uko yabayeho mu isi akiranuka ntiyagira icyo imuhinduraho ahubwo amara igihe cye cyose akoresha umwanya ayihinduza ubutumwa bwiza, niwe kitegererezo dufite muri iyi nzira igana mu ijuru.
Uretse icyaha cyaje mu isi kigahindanya isura y’umuntu ariko ubundi kuva kera Imana yaremye umuntu mu ishusho yayo. Uyu ntabwo yagombaga gukora icyaha, kamere y’umuntu Imana yamuremanye ntabwo yari iy’icyaha. Ubuzima Yesu yabayemo mu isi bugaragaza kamere y’Imana mu muntu, kuba mu isi ntukore icyaha ari nabyo Yesu yakoze.
Yesu niwe kitegererezo dufite kuko niwe udusaba kumwigiraho, Pawulo yaravuze ngo niwe shusho y’Imana itaboneka, ni we mfura mu byaremwe byose. Abakolosayi 1 :15
Uyu niwo mugambi w’Imana kuva kera ni uko ibana n’abantu bayo, iki nicyo satani yashatse kuburizamo izana icyaha cyo gutandukanya Imana n’abantu kuko yari aziko ibinezaneza by’Imana ari ukubana na bo. Imana ishimwe kuko yabibonye ikanga ko umugambi wayo uburizwamo igakoresha ubundi buryo igatanga Umwana wayo Yesu Kristo kugira ngo asubukure umuyoboro uhuza Imana n’abantu.
Mu yandi magambo hagati yacu n’Imana hari hajemo umwijima utuma tutabasha kuyibona, Yesu aza ari umucyo atubera ikiraro twambukira ngo tugere ku Mana. Imana rero ishaka ko tubaho twigana Kristo, tukaba mu isi ariko dufite ishusho yo kwera.
Tugomba gusa na Yesu, yaduhaye urugero araza nawe ayibamo kuko adashobora kutwikoreza umutwaro atashobora, araza atwereka abo tugomba kuba bo, lko tugomba kuba umucyo mu mwijima, tugakiranuka mu isi yuzuyemo ibyaha.
Turi muri kamere y’icyaha ntibyakunda, ariko iyo turi muri Kristo Yesu tuba twahindutse ibyaremwe bishya, ibya kera biba bishize, byose bihinduka bishya. Niba nawe ushaka kugaragaza ishusho y’Imana mu isi utuyemo, injira muri Yesu bizakunda, Imana iguhe umugisha, Amen.

robotstxt: allowed

filter: keep


text:
Duhe ibitekerezo
Urashaka gutanga ibitekerezo?twandikire kuri iranzinone@yahoo.fr/iranzinejo@gmail.com
Murakoze
Murakoze
samedi 1 janvier 2011
Bimwe mu byagufasha kubona inshuti y'umukobwa (girlfriend)
1.Ugomba kumenya umukobwa ushaka uwo ari we:
Kumenya umuntu wifuza kugirana ubucurti budasanzwe nawe ni ingenzi kurusha ibindi byose. Urugero, abakobwa baratandukanye kandi bakururwa n’ibintu bitandukanye bitewe n’imyaka cyangwa se imyumvire yabo. Niba rero ugiye gushaka ubucuti ku mukobwa ugomba kwitondera ibyo bintu uko ari bibiri.
2. Ugomba kwimenyereza kuganira n’abakobwa batandukanye: Ntago uzajya gutangira kuvugisha abakobwa ngo uhere ku wo wifuza kugira inshuti. Ni byiza ko uvugana n’abakobwa benshi niyo waba utifuza kubagira inshuti. Kuvugana n’abakobwa bizatuma umenya uko abakobwa batekereza, ibyo bakunda ndetse n’ibyo banga. Uzavugishe abakobwa abari bo bose utitaye ku myaka, uko basa cyangwa se aho baturuka kuko uzaba utaramenya umukobwa uzanyura umutima wawe uko azaba ameze cyangwa se angana.
3. Uzareke abakobwa bamenye ko nta nshuti y’umukobwa ugira: Ibi bizatuma nabo bagira igihe cyo kuba batekereza kuba bakugira inshuti y’umuhungu mu gihe bumva ubanyuze. Ushobora kubereka ko uri single ukoresheje uburyo bwinshi; haba se kubibabwira rimwe na rimwe muganira, ukabishyira kuri Facebook niba uyikoresha, cyangwa se ukambara ibirimbisha (bracelets) bibigaragaza kuko bibaho nazo.
4. Kwitabira gahunda cyangwa iminsi mikuru ituma uhura n’abantu bashya: Ibi bizagufasha guhura n’abakobwa benshi bityo ubone n’uko ushyira mu bikorwa ingingo ya mbere twavuze haruguru. Imunsi mikuru nk’ubukwe, ibitaramo, ibirori ndetse n’ibindi byagufasha guhura ndetse no kuganira n’abantu benshi.
5. Kugira umutwe ufunguye: Niba ushaka kugira inshuti nyayo kandi muzamarana igihe ugomba kubanza ukitonda kandi ugashishoza bihagije. Aha ugomba kwitonda ntukunde umuntu kuko wumva ushaka kwishimisha kuri we gusa; kuko ibi byatuma umubano wanyu utamara kabiri. Shaka umuntu ufite qualities zimwe na zimwe ukunda, ku buryo wakwishimira kumarana igihe nawe, n'iyo ntacyo mwaba muri gukora.
6. Buri gihe ugomba gushaka ikintu cyiza umukobwa afite cyangwa yifitemo:
Abakobwa bakunda abantu bababwira amagambo meza kandi abashima ( compliments). Buri gihe rero ujye ugerageza ubone akantu keza wamubwira ko afite; yaba se ari imico, uburyo yambaye uwo munsi cyangwa se ingendo n’ibindi.
7. Ntukamurambire: Niba umaze kubona umuntu wumva washimye, ntukajye umurambira mu byo ukora. Niba mwari murimo kuganira cyangwa se kwandikirana ujye uba ari wowe urangiza ikiganiro; ibi bizatuma ikiganiro kirangira neza kitarambiranye kandi binatume atakurambirwa. Ibi ndetse bizanamwereka ko utamukeneye cyane byo gupfa kandi ko nawe ugira ibindi byo gukora. Ibi bizatuma nawe azajya ashyiramo agatege.
8. Ujye ukunda gukina nawe!Ntukazajye gusa uherera mu kuvuga. Ujye ugira igihe mukine udukino niyo twaba ari utw'abana; ushobora ndetse no kumusura mugakina gusa ubundi ukitahira atari uguhora gusa umubwira amagambo ya buri gihe. Ntugatinye kumukoraho gahoro mu gihe muri kumwe.
Niba adashobora gukina nawe cyangwa se ngo museke rimwe na rimwe icyo gihe uzamenye ko uwo atari umukobwa ushobora kukubera inshuti yawe (girlfriend).
9. Jya utanga ubufasha mu gihe ari ngombwa:
Rimwe na rimwe ndetse ushobora kuba ariwe ufasha. Niba ubona se ateruye ikintu kiremereye, niba se uhuye n’umuntu uri gusabiriza muri kumwe, kumufungurira umuryango mwinjije nko mu nzu cyangwa mu modoka n’ibindi. Ibi bizatuma abona ko uri umuntu ugwa neza. Gusa aha ntukabikore gusa kuko muri kumwe gusa, jya ugerageza no kubikora mu buzima busanzwe kuko nawe aba akurikirana amakuru yawe uko bwije n’uko bukeye.
10. Jya wihangana: Ntago ubuzima bugenda nk’uko ubyifuza. Umukobwa muzakundana ushobora kumubona ejo cyangwa se mu myaka ibiri iri imbere cyangwa irenzeho. Ntuzihute cyane kuko kugira umubano (relationship) mwiza ari byo wifuza. Kwihuta cyangwa kwihutisha umuntu bizagira ingaruka mbi ku buzima bwawe bw’urukundo. Ibyiza ni ukugenda gahoro kandi neza ukurikiza izi nama zose.
Kumenya umuntu wifuza kugirana ubucurti budasanzwe nawe ni ingenzi kurusha ibindi byose. Urugero, abakobwa baratandukanye kandi bakururwa n’ibintu bitandukanye bitewe n’imyaka cyangwa se imyumvire yabo. Niba rero ugiye gushaka ubucuti ku mukobwa ugomba kwitondera ibyo bintu uko ari bibiri.
2. Ugomba kwimenyereza kuganira n’abakobwa batandukanye: Ntago uzajya gutangira kuvugisha abakobwa ngo uhere ku wo wifuza kugira inshuti. Ni byiza ko uvugana n’abakobwa benshi niyo waba utifuza kubagira inshuti. Kuvugana n’abakobwa bizatuma umenya uko abakobwa batekereza, ibyo bakunda ndetse n’ibyo banga. Uzavugishe abakobwa abari bo bose utitaye ku myaka, uko basa cyangwa se aho baturuka kuko uzaba utaramenya umukobwa uzanyura umutima wawe uko azaba ameze cyangwa se angana.
3. Uzareke abakobwa bamenye ko nta nshuti y’umukobwa ugira: Ibi bizatuma nabo bagira igihe cyo kuba batekereza kuba bakugira inshuti y’umuhungu mu gihe bumva ubanyuze. Ushobora kubereka ko uri single ukoresheje uburyo bwinshi; haba se kubibabwira rimwe na rimwe muganira, ukabishyira kuri Facebook niba uyikoresha, cyangwa se ukambara ibirimbisha (bracelets) bibigaragaza kuko bibaho nazo.
4. Kwitabira gahunda cyangwa iminsi mikuru ituma uhura n’abantu bashya: Ibi bizagufasha guhura n’abakobwa benshi bityo ubone n’uko ushyira mu bikorwa ingingo ya mbere twavuze haruguru. Imunsi mikuru nk’ubukwe, ibitaramo, ibirori ndetse n’ibindi byagufasha guhura ndetse no kuganira n’abantu benshi.
5. Kugira umutwe ufunguye: Niba ushaka kugira inshuti nyayo kandi muzamarana igihe ugomba kubanza ukitonda kandi ugashishoza bihagije. Aha ugomba kwitonda ntukunde umuntu kuko wumva ushaka kwishimisha kuri we gusa; kuko ibi byatuma umubano wanyu utamara kabiri. Shaka umuntu ufite qualities zimwe na zimwe ukunda, ku buryo wakwishimira kumarana igihe nawe, n'iyo ntacyo mwaba muri gukora.
6. Buri gihe ugomba gushaka ikintu cyiza umukobwa afite cyangwa yifitemo:
Abakobwa bakunda abantu bababwira amagambo meza kandi abashima ( compliments). Buri gihe rero ujye ugerageza ubone akantu keza wamubwira ko afite; yaba se ari imico, uburyo yambaye uwo munsi cyangwa se ingendo n’ibindi.
7. Ntukamurambire: Niba umaze kubona umuntu wumva washimye, ntukajye umurambira mu byo ukora. Niba mwari murimo kuganira cyangwa se kwandikirana ujye uba ari wowe urangiza ikiganiro; ibi bizatuma ikiganiro kirangira neza kitarambiranye kandi binatume atakurambirwa. Ibi ndetse bizanamwereka ko utamukeneye cyane byo gupfa kandi ko nawe ugira ibindi byo gukora. Ibi bizatuma nawe azajya ashyiramo agatege.
8. Ujye ukunda gukina nawe!Ntukazajye gusa uherera mu kuvuga. Ujye ugira igihe mukine udukino niyo twaba ari utw'abana; ushobora ndetse no kumusura mugakina gusa ubundi ukitahira atari uguhora gusa umubwira amagambo ya buri gihe. Ntugatinye kumukoraho gahoro mu gihe muri kumwe.
Niba adashobora gukina nawe cyangwa se ngo museke rimwe na rimwe icyo gihe uzamenye ko uwo atari umukobwa ushobora kukubera inshuti yawe (girlfriend).
9. Jya utanga ubufasha mu gihe ari ngombwa:
Rimwe na rimwe ndetse ushobora kuba ariwe ufasha. Niba ubona se ateruye ikintu kiremereye, niba se uhuye n’umuntu uri gusabiriza muri kumwe, kumufungurira umuryango mwinjije nko mu nzu cyangwa mu modoka n’ibindi. Ibi bizatuma abona ko uri umuntu ugwa neza. Gusa aha ntukabikore gusa kuko muri kumwe gusa, jya ugerageza no kubikora mu buzima busanzwe kuko nawe aba akurikirana amakuru yawe uko bwije n’uko bukeye.
10. Jya wihangana: Ntago ubuzima bugenda nk’uko ubyifuza. Umukobwa muzakundana ushobora kumubona ejo cyangwa se mu myaka ibiri iri imbere cyangwa irenzeho. Ntuzihute cyane kuko kugira umubano (relationship) mwiza ari byo wifuza. Kwihuta cyangwa kwihutisha umuntu bizagira ingaruka mbi ku buzima bwawe bw’urukundo. Ibyiza ni ukugenda gahoro kandi neza ukurikiza izi nama zose.
Inscription à : Publier les commentaires (Atom)


text:
Hari igihe ugera mu bigoye, ukaba nk’uwatakaye, ukabura amajyo. Ariko nyamara hari ibanga rikomeye mu gusenga.
Ese igihe bigukomereye ukora iki? Imana ikoresha igihe nk’iki, kugira ngo uyihange amaso. Iyo uri mu bibazo, wigiramo:
Gutabaza Imana no guca bugufi imbere yayo; Ibi ni byo bitanga imbaraga dore ko ari yo mbaraga zacu.
Reka kwirwanirira kuko Imana ivuga ngo ‘Ntabaza ndagutabara, nkwereke ibikomeye biruhije utamenya.’ Yeremiya 33:3. Ijambo ry’Imana no none, rigusaba gutura Imana ibibazo byawe, ukayisaba igisubizo kandi nayo ntizagutererana. Erega isengesho ryawe rifite imbaraga. ‘…Gusenga k’umukiranutsi kugira umumaro mwinshi, iyo asenganye umwete.’ Yakobo 5:16
Ikindi umukristu yigira mu ngorane, ni ukwihangana.
Hari igihe umuntu aba abona Imana yaratinze gukemura ingorane ze, agahora ashaka ko ibye byihuta akava mu bibazo. Nyamara Imana nticyererwa. Igihe cyayo iyo kigeze ikemura ikibazo. Icyo umuntu yamenya, ni uko Imana iba itamwibagiwe, ahubwo byose iba ibifite mu kiganza kandi iri kubikoraho. Hari umuhanga umwe wavuze ati, “Imana ntiduha ibyo twifuza byose, ahubwo iduha ibidukwiye.” Mu gihe uba wifuza ko ikibazo gikemuka, yo iba ishaka ko wiga kwihangana.
Erega gutegereza igihe cy’Imana si uguta umwanya. Ahubwo bifasha umukristu kugira ukwizera n’ibyiringiro atari afite mbere kuko aba yategereje yihanganye. ‘Nyamara twebwe ubwo twiringira ibyo tutabonye, tubitegereza twihangana.’ Abaroma 8:25.
Mu gihe uba uri mu kizami cyo kwihangana, Imana iba iri gukemura ibyawe kandi iba igira ngo urusheho gusa na Kristu.
Umwanditsi wa Zaburi yavuze ko ibyiringiro bye biri mu Mana. Wowe ibyawe biri he? Amahirwe? Ubutunzi? Ubuhanga? Igihe cyose ibyiringiro byawe bidashingiye ku rukundo rw’Imana, ntuzabura guhangayika: Uzahora mu rungabangabo.
Aho kwiringira ibishira, hitamo kwiringira Imana, kuko ari bwo umutima wawe uzashikama. ‘…Umutima we urakomeye wiringiye Uwiteka.’ Zaburi 112:7


text:
ven.
17
févr.
2012
ISOMO RYA MBERE
lbaruwa ya Mutagatifu Yakobo Intumwa (Yak 4, 1-10)
Bavandimwe, 1amakimbirane akomoka he? Cyangwa se intambara muri mwe zituruka he? Aho ibyo byose ntibyaba bituruka ku byifuzo byanyu, birwanira mu myanya y’umubiri wanyu? 2Murararikira, ariko ntimugire icyo mutunga; muri abicanyi n’abanyeshyari, nyamara nta cyo muronka; murarwana kandi mukavurungana, ariko ntimugire icyo mugeraho kuko mutazi gusaba. 3Murasaba ariko ntimuronke, kuko ugusaba kwanyu nta kindi kugamije uretse gutagaguza ibyifuzo byanyu.
4Mwa basambanyi mwe, ntimuzi se ko kuba incuti y’isi ari ukuba umwanzi w’Imana? Ushaka kuba incuti y’isi, aba abaye umwanzi w’Imana. 5Muratekereza se ko Ibyanditswe byandikiwe ubusa, aho bigira biti «Imana ikunda cyane umwuka wayo yadushyizemo?» 6Nyamara Imana iduha ingabire yisumbuyeho, kuko Ibyanditswe bigira biti «Imana yima abirasi, ariko abiyoroshya ikabagirira ubuntu.» 7Nimuyoboke rero Imana; mwiyime Sekibi maze azabahungire kure. 8Nimwegere Imana, na Yo izabegera. Banyabyaha, nimusukure ibiganza byanyu; namwe bantu b’imberabyombi, musukure imitima yanyu! 9Nimubabazwe n’amagorwa yanyu, mujye mu cyunamo kandi murire; igitwenge cyanyu kibe amarira, n’ibyishimo byanyu bihinduke umubabaro. 10Nimwicishe bugufi imbere ya Nyagasani, maze azabashyire ejuru.
ZABURI (Zab 55 (54),7-8, 9-10a, 10b-11a, 23)
Inyik/ Tura umuzigo wawe uwukorere Uhoraho,
na we azagutera inkunga.
Iyaba nari mfite amababa nk’ay’inuma,
kugira ngo nigurukire nshake aho mpungira.
Koko nahungira kure,
ijoro nkarirara mu butayu.
Nagira bwangu nkahasanga ubuhungiro,
bundinda umuyaga w’inkubi!
Nyagasani, sobanya amagambo y’abanzi banjye,
boye guhuza lmvugo.
Kuko nduzi urugomo n’intonganya,
byabaye urudaca mu mugi,
bigakomeza kwiyongera ku nkike zawo umunsi n’ijoro!
Tura umuzigo wawe uwukorere Uhoraho,
Na we azagutera inkunga;
ntazemera ko intungane ihungabana na rimwe.
IBANGONDIRIMBO RIBANZIRIZA IVANJILl (Ga16,14)
Alleluya Alleluya.
Nta kindi twakwiratana kitari umusaraba wa Nyagasani!
Ni wo iby’isi bitubambiweho, natwe tukaba tubibambiweho.
Alleluya.
IVANJILI
+ Mariko (Mk 9, 30-37)
Muri icyo gihe, 30Yezu yambukiranya Galileya ari kumwe n’abigishwa be, ariko ntiyashakaga ko babimenya. 31Yigishaga abigishwa be ababwira ati «Umwana w’umuntu agiye gushyirwa mu maboko y’abantu, bakazamwica, ariko yamara gupfa akazazuka ku munsi wa gatatu.» 32Iryo jambo ariko ntibaryumva, batinya no kumubaza. 33Nuko bagera i Kafarinawumu. Bari mu nzu Yezu arababaza ati «Mu nzira mwajyaga impaka z’ iki?» 34Baraceceka, kuko mu nzira bari bagiye impaka zo kumenya umukuru muri bo. 35Amaze kwicara ahamagara ba Cumi na babiri, arababwira ati: «Ushaka kuba uwa mbere azigire uwa nyuma muri bose, abe n’umugaragu wa bose.» 36Nuko afata umwana amuhagarika hagati yabo, aramuhobera, arababwira ati 37«Umuntu wese wakira umwana nk’uyu nguyu ari jye abigirira, ni jye aba yakiriye. Kandi unyakira wese si jyewe aba yakiriye, ahubwo aba yakiriye Uwantumye.»


text:
Umushumba wa Diyoseze ya Butare akaba n’Umuvugizi wa Kiliziya Gatolika mu Rwanda, Musenyeri Filipo Rukamba, yabwiye IGIHE ko iki cyemezo cyafashwe nyuma yo kuganira na leta kandi bakabyemeranyaho.
Impamvu iki cyemezo cyafashwe, ngo ni uko ku bigo nderabuzima hari aho abaturage bavugaga ko iriya miti ibagiraho izindi ngaruka aho kubafasha
Yagize ati “Tubona ari ibintu abantu bagomba kwitondera cyane cyane ko gukoresha inshinge bigira ingaruka nyinshi. Ni ibintu abantu batari bakwiye kwirukira nta muganga cyangwa nta wundi ukureba hafi, kandi no mu buryo busanzwe twumva umugabo n’umugore bakimenya, bakubahana kuko ari byo bihuye n’umuco wacu wa Kiliziya, bagakoresha ibijyanye no konsa igihe kirekire.”
Akomeza avuga ko hari abantu benshi bajya bababwira ko buriya buryo bwo gukoresha inshinge butuma umubiri wabo utamera neza kandi bihindura uburyo bwo kubaho.
Musenyeri Rukamba yavuze ko mu mavuriro ya Kiliziya hazajya hatangwa inama z’uko uburyo bwa kamere burimo urunigi, kwigisha abagore uko bamenya igihe cyabo cyo gusama no konsa igihe kirekire bwakifashishwa mu kuboneza urubyaro.
Iki cyemezo kimaze imyaka hagati y’itatu n’ine ariko cyari kitakurikizwaga cyane cyane muri Diyoseze ya Butare yatangiye kucyubahiriza.
Musenyeri Rukamba asanga nta mpamvu Leta cyangwa abandi bantu babotsa igitutu babasaba gusubizaho uburyo bw’ibinini, inshinge cyangwa udukingirizo.
Yagize ati “Sinzi impamvu yatwotsa igitutu kandi ari ibintu basanzwe bazi, abaturage bafite uburyo bwabo kandi amavuriro ni menshi, nta mpamvu rero.”
Hari amadiyoseze yatangiye iyi gahunda nk’iya Gikongoro na Kigali. Uburyo butari ubwa kamere butemerwa na kiliziya gatolika ni ubw’ibinini, inshinge, udukingirizo no kwifungisha haba ku bagabo cyangwa abagore.


text:
Oct 14, 2015 Pastor Rugamba Ernest Amadini 0
Itorero Jesus is coming (JIC) rihagurukanye umuvuduko udasanzwe mu cyumba cy’amasengesho kiba mu ijoro ryo kuwa gatatu wa buri cyumweru aho, bagakesha ijoro ryose hakubise huzuye kubera impano z’Imana zihaboneka .
Itorero Jesus in Coming riyoborwa na Pasiteri Ruzindana Prince akaba n’umuhanuzi ribarizwa i Remera munsi y’Ikigo cy’imiyoborere myiza RGB ahahoze hakorera Hotel Teckh rifite abakristo biganjemo urubyiruko kandi ubona bafite inyota y’ubutumwa bwiza .
Nkuko tubikesha Pasiteri Muzirankoni Scovia yadutangarije ko iri torero rya Jesus in Coming rimaze igihe kitarenze umwaka ariko abonye Imana ikorera muri ryo kubera abarwayi iyo baje mu masengesho bahabonera imbaraga z’Imana bagataha bakize indwara.
Abasengera muri icyi cyumba bakomeza batubwira ko aha hantu hari amavuta y’Imana kuko bahabonera ibisubizo by’ibyo bari barabuze kandi ko Imana ikivugana n’ubwoko bwayo ko ijwi ryayo rikibamanukira.
Amwe mu mafoto y’abitabiriye icyumba cy’amasengesho
happy wheels
Jan 22, 2017 0Share this on WhatsAppMu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Mba nararabye iyo ntizera ko Uwiteka azangirira neza.
“Mba nararabye iyo ntizera ko nzarebera kugira neza k”Uwiteka mu isi y’ababaho” Zaburi 27: 13
Burya kugeragezwa bibaho kandi ni ibya buri wese, ariko iyo kugeragezwa kugeretseho no kwiheba no kumva ntaho gutabarwa kwaturuka , biba byabaye bibi cyane.
Iyi Zaburi yanditswe na Dawidi yibuka ukuntu Imana yabaye mu ruhande rwe, ukuntu yamurengeye ageze mu kaga, abanzi bagwiriye…. Asanga iyo ataza kwizera ko Imana izamugirira neza, aba yararabye cyangwa se yarageze ahacecekerwa atakiriho.
Muri iyi zaburi hari imirongo igaragazako no mu bibazo yari akomeye, afite kwizera ko Imana iri mu ruhande rwe kandi ko ntacyo yaba Imana itabyemeye : Zaburi 27: 1-13
1. Uwiteka niwe mucyo wanjye n’agakiza kanjye. Nzatinya nde? Zab 27:1
2. Uwiteka niwe gihome gikingira ubugingo bwanjye. Ninde uzampinza umushyitsi? Zab 27:1
3. Naho ingabo zabambira amahema kuntera, umutima wanjye ntuzatinya, naho intambara yambaho, no muri yo nzakomeza umutima. Zab 27:2
4. Kuko ku munsi w’amakuba azandindisha kumpisha mu ihema rye. Zab 27:5
5.Mu bwihisho bwo mu ihema rye niho azampisha. Zab 27:5b
6. Ubwo data na mama bazandeka. Uwiteka azandarura. Zab 27:10
Imana ishimwe cyane. Hari indirimbo nkunda cyane aho umuririmbyi avuga ngo icyamuha akamenya ko ibye byose Uwiteka abitegekesha ubuntu n’ubugwaneza burutaho.
Mu gihe cyo kugeragezwa, nshoboye kwatura amagambo y’ubutwari nk’aya Dawidi yaturaga, naba narangije gutsinda satani no guhagarara ikigeragezo hejuru. Burya iyo umuntu arwaye agakubitaho no kwiheba , imiti yose naho yaba iremereye ntacyo imumarira ahubwo apfa vuba, ariko urwaranye ikizere , icyo bamuhaye cyose kigira icyo kimumarira.
Ngo ibikeri bibiri byaguye mu mata noneho ngo kimwe kiravuga ngo ndapfuye birarangiye , kandi koko uko cyakabivuze cyarapfuye, nticyarahije n’imigeri, ngo icya kabiri cyo kiravuga ngo sinshobora gupfa ahubwo kirwana kivamo, kirivuruguta kirivuruguta , cyanananirwa kikiyongezamo imbaraga kiti ngomba gusohoka aha hantu, amaherezo ya mata yaje kuvura aza no kuvamo amavuta cya gikeri kirayisiga kinayasohokamo kidapfuye,
Nubwo uri mu bigeragezo ariko humura Imana irakuzi, uri igikomangoma uri umuvandimwe wa Yesu, wari ukwiriye kwiyaturaho ibintu byiza kandi ugakomera umutima.
“Tegereza Uwiteka, komera umutima wawe uhumure. Ujye utegereza Uwiteka” Zaburi 27:14
Ibihe byiza.


text:
Kuri uyu wa Gatatu tariki ya 01 Nzeli 2016, habaye ubwirakabiri bw’ukwezi aho bwagombaga gutangira saa 8h 45 kugeza saa 12:22 , benshi bakoresheje amataratara yabugenewe cyangwa amazi,barebaga bakabona ubwirakabiri bucagase.
Ubwirakabiri bwaranzwe n’ukwezi kwaje hagati y’izuba n’isi bigatuma ku isi haba umwijima ugereranije n’igihe cy’izuba gisanzwe .Ibi byatumye ukwezi guhisha igice cy’izuba maze ku isi hagaragara urumuri ruke aribyo byitwa ‘Ubwirakabiri bw’ukwezi”.
Ibi kandi byatumye benshi biganjemo abakiri bato bahise babona ko ubusanzwe ukwezi kutagira urumuri ahubwo ari urumuri rw’izuba rukubita ku kwezi maze rukagaruka ku isi benshi bita “reflexion of the sun” mu rurimi rw’Icyongereza.
Dr Phenias Nkundabakura wigisha ubugenge muri Kaminuza y’u Rwanda ishami ry’Uburezi yatangaje ko izuba ari ikintu gifite ubushyuhe n’urumuri rwinshi.
Ryohereza imirasire igera kuri 40% by’urumuri rugaragara; 58% by’imirasire na 2% by’imirasire ya Ultra Vioret(UV).
Imirasire ya UV n’iya Infrared ntabwo igaragarira amaso y’abantu ariko ikaba igira ingaruka mbi cyane ku maso kuko yangiza imboni bikakuviramo guhuma.
Muri Kaminuza y’u Rwanda ishami ry’Uburezi yahoze ari (KIE) hari hateraniye abana bakiri bato basobanurirwa amavu n’amavuko y’ubu bwirakabiri, Dr Phenias Nkundabakura yavuze ko nta gitangaza kirimo ku bantu bakuru ariko ku bana bikaba byabakundisha siyansi.
Ubu bwirakabiri bukaba bwagaragaye mu bihugu bimwe na bimwe ku mugabane w’Afurika yo hagati mu gihe kigera ku masaha ane.
Abana barebera ubwirakabiri mu madarubindi yabugenewe
Dr NKundabakura Pheneas


text:
Iteka rya Prezida nomero 31/01, ryo ku wa 25 Kanama 2003 rishyiraho indishyi k’ububabare bw'umubiri buturutse ku mpanuka zitewe n'ibinyabiziga, mu ngingo yaryo ya 22, mu gika cya 4, rirabangamira uburenganzira bw'umwana n'abakozi bo mu rugo. Iryo teka ribima uburenganzira ku ndishyi igihe impanuka ibabayeho.
Iryo teka riragira riti:
“ Iyo uwahohotewe nta murimo n’umwe ushingiye ku mwuga yakoraga, cyangwa se yakoraga gusa imirimo yo mu rugo, cyangwa se iyo abafite uburenganzira badashoboye kumenya umusaruro we nyakuri ukomoka ku murimo, itangwa ry'indishyi rizakorwa bihereye ku misaruro itagaragara ikurikira : ku bana bari munsi y'imyaka 16, ntacyo bagenerwa.”
Ni na ko bimeze ku bakozi bo mu rugo.
Biratangaje kubona inganda z'ubwishingizi zisaba ko aho impanuka zigaragara cyane Leta ihavanaho indishyi, zikirengagiza uburenganzira bw'umwana n'amasezerano mpuzamahanga arengera umwana u Rwanda rwashyizeho umukono.
Usibye n'ibyo kandi, Itegeko Nshinga ry'u Rwanda na ryo rivuga ko abantu bose bareshya imbere y'amategeko.
Ni ukuvuga rero ko Urukiko rw'Ikirenga rutagombaga kwemera ko ririya tegeko rihita. Rwagombye kuba rusabye ko iryo tegeko-teka riba rihagaritswe, rikabanza rikanononsorwa mu Nteko Ishinga Amategeko. Bitaba ibyo, Urukiko rw'Ikirenga rwaba rutuzuza inshingano zarwo zose.
Igitangaje na none ni uko n'imiryango itabogamiye kuri Leta iharanira uburenganzira bw'ikiremwa-muntu n'ubwo umwana by'umwihariko isa n'aho yinumiye, ntiyite ku bibazo byo kurengera abana n'abakozi bo mu rugo ririya tegeko-teka ryabangamiye.
Ikigaragara ni uko ubucuruzi mu bwishingizi bwashatse kubaho butariha indishyi kuko impanuka nyinshi ari iz'abana igihe bava ku ishuri, ndetse akenshi bakazigirira hamwe n'ababarera bashinzwe akenshi no kubereka inzira itaha.


text:
Chorale Umurinzi irashyira ahagaragara umuzingo w’ indirimbo zihimbaza Imana kuri uyu wa gatandatu taliki 03/05/2014
Umuryango W’ Abanyeshuri B’abanyeshuri B’abapentekote Bo Muri Kaminuza Y’ Urwanda Koleji Y’ubuhinzi, Ubumenyi Bw’ Inyamaswa N’ Ubuvuzi Bw’ Amatungu ( Cep –Ur/Cavm) Yahoze Yitwa Cep-Isae Wishimiye Kubatumira Mu Gikorwa Cyo Gushyira Ahagaragara Album ya Mbere y’ Indirimbo z’ Amajwi n’amashusho ya Korali Umurinzi yitwa ’’ Mana Wagize Neza “
Korali Umurinzi Imaze Imyaka 16 Kuko yatangiye mu mwaka w’i 1998 itangijwe n’abaririmbyi 6 Mu 1999 bari bamaze kugera kuri 12 itangirira mucyahoze ari Isae Rubilizi yakoreraga umurimo w’Imana ku mudugudu wa Kabeza muri Paruwasi ya Kanombe Mwitorero ry’ Akarere ka Kicukiro
Ubu igizwe n’ abaririmbyi 140 ikaba ikorera umurimo w’Imana muri UR-Cavm Busogo Campus Yahoze yitwa Isae –Busogo.
Iki giterane kizatangira kuri uyu wa gatandatu taliki ya 03/05/2014 kuva i saa 08h45 gisoze saa munani kikazabera kuri Stade Ya Ur-Cavm Busogo Campus (Former Isae –Busogo) Umwigisha muriki giterana azaba ari Mukeshimana Francois akomoka mu itorero rya Huye hazaba hari na none umuririmbyi Murwanashyaka Faustin uzwi ku ndirimbo yitwa “Agaciro”
Mu kiganiro kigufi twagiranye na Bwana Jean de Dieu Habimana yagize ati: Dushimiye Imana yadushoboje kugera kuri iki gikorwa cyo gushyira ahagaragara umuzingo w’indirimbo z’ amajwi n’ amashusho “Mana Wagize Neza” Turashimira na none abantu bose badufashije muri iki gikorwa kugira ngo kigerweho nasoza mbararika kuzaza kwifatanya natwe kuramya Imana no kuyihimbaza kuko Imana ariyo muremyi wa byose.


text:
Mike Pence visi perezida wa USA ngo akeneye Yesu kurusha ikindi gihe yabayeho
Mike Pence uherutse gutorerwa kungiriza Donald Trump watorewe kuyobora leta zunze ubumwe za Amerika yatangaje ko akeneye Yesu kuruta ikindi gihe yabayeho kubera imbaraga z’inshingano afite zo kuyobora iki gihugu cy’igihangange.
Mike Pence yabitangaje ubwo yagezaga Ijambo kubamukurikiye ababwira ashize amanga ijambo riri mu rwandiko rwa 2 Pawulo yandikiye Abakorinto: 7:14 agaragaza ko kwirata Krisitu nta soni bimutera ndetse ababwira ko kuva yamenya Yesu yagize umunezero mwinshi bituma amugirira ikizere cyo kuyobora ubuzima bwe bwose.
Yongeraho ko kwizera kwe kwabaye kwizera gushyitse ubwo yafataga icyemezo ku giti cye cyo kwizera Yesu Krisitu nk’umwami n’umukiza w’ubugingo bwe.
Yatangaje ko azi neza ko acyeneye Yesu cyane kuruta ikindi gihe cyose kuko ari we zingiro ry’ubuzima bwe n’umuryango we.
Yagaragaje ko mu gihe abantu bitiriwe izina ry’Imana bazicisha bugufi bagasenga Imana izakora ibitangaza mu gihugu kandi ikabakiriza igihugu, kandi ko yizeye ko Imana iri mu ruhande rwe kugira ngo imufashe gukora ibikomeye bidasanzwe mu gihugu agiye kuyobora.
Infochretienne.com
Malachie@agakiza.org


text:
Ni amahugurwa bahawe kuri uyu wa 19 Kanama 2016, muri Sport View Hotel i Remera, azabafasha kunoza akazi kabo ka buri munsi batanga serivisi zinoze ku babagana.
Ingabire Angelique,wavuze mu izina ry’abakozi ba Banki y′Abaturage bahuguwe, yagize ati ’’Aya mahugurwa duhawe aradufasha gukomeza gusenyera umugozi umwe nk′ Abanyarwanda, anadufashe kandi kurushaho gukorera hamwe, kugira ngo tubashe gutanga serivise nziza kandi inoze inyura abaturage batugana′′.
Yongeyeho ko nk′abantu bakorana cyane n′abaturage benshi muri banki, bahisemo gufata iya mbere bihugura ku ndangagaciro n′imico myiza by′Abanyarwanda ba nyabo, kugira ngo babashe gukorana neza n′abaturage baturuka ahantu hatandukanye, kandi babashe kubanyura bose.
Umunyamabanga Mukuru muri Komisiyo y′Igihugu y′Itorero, Ntidendereza William, watanze aya mahugurwa, yatangaje ko iki gikorwa cyo guhugura abakozi b′ibigo bitandukanye ku ndangagaciro na kirazira, ari gahunda y′Itorero ry′Igihugu igamije gukomeza kubaka umuco w′ubunyarwanda mu bakozi.
Ati ′′Iyi ni gahunda y′Itorero ry′Igihugu yo guhugura abantu batandukanye ku ndagagaciro z′Abanyarwanda ndetse na kirazira, kandi igenda igaragaza umusaruro ushimishije mu mibereho y′abaturage.′′
Yanatangaje kandi ko nko ku bakozi ba banki bahura n′abantu benshi bafite imico itandukanye, bisaba ko ubakira aba afite indangagaciro na kirazira za Kinyarwanda, bikamufasha kubakira neza no kubakemurira ibibazo byose bamugezaho.
Komisiyo y’Igihugu y’Itorero iteganya gukomeza iki gikorwa cyo guhugura abantu batandukanye ku ndangagaciro na kirazira by′umuco Nyarwanda.
Mu ntego rusange zayo harimo kubaka Umunyarwanda ukunda Igihugu, ukunda umurimo, ufite indangagaciro na kirazira z’umuco nyarwanda kandi ufite umuco w’ubutore.


text:
Ni mu gihe bamwe bahuye n’igihombo muri iyi myaka itatu ishize cyatewe na n’umuyoboro w’amazi (rigole) muto ku kagezi ka Mutera, kava haruguru y’Ibiro by’Akarere ka Nyabihu kakamanuka ahitwa i Rurengeri kerekeza muri Kinoni.
Abaturiye aka kagezi bavuga ko kamaze imyaka irenga itatu kuzura rigole bavuga ko ari nto yakozwe na kompanyi ya Strabag ikora umuhanda wa kaburimbo Musanze-Rubavu.
Aka kagezi kanyura muri rigole kakayirenga kakiroha muri kaburimbo kagatezamo isuri n’ibyondo kakayangiza bikomeye.
Ni mu gihe kubera amazi menshi kanagenda gatengura bimwe mu bice bikikije umuhanda ari na ko kanasenya inkengero zawo.
Uwimana Israel, umwe mu baturage, yagize ati “Biterwa n’ubuto bwa rigole yahakozwe. Karatwangiriza bikomeye kuko amazi yinjira mu mazu mu gihe cy’imvura akangiza ibyo asanzemo byose bikadutera igihombo.”
Nk’umucuruzi yanongeyeho ko aka kagezi kabahombeje cyane cyane mu myaka itatu ishize.
Yavuze ko umunsi umwe yari yaruhutse ari ku isabato kakabatungura amazi yinjira mu nzu bacururizamo yangiza ibyari birimo byose.
Avuga ko kuva ubwo bamwe mu bakegereye baretse kurangura byinshi mu bihe by’imvura kuko bataba bizeye ako kagezi ka Mutera kuko isaha n’isaha gashobora kuzura rigore kakabasenyera cyangwa kakabangiriza.
Uwitwa Innocent yavuze ko uretse kuzura kakanasenyera bamwe mu baturage amazi yinjira no mu biro by’akarere akamanuka anangiza mu mazu y’abaturage.
Muri 2014 haresenyutse amazu arenge atanu naho muri 2015 hasenyuka andi ndetse no muri uyu hari andi arimo gusenyuka.
Hari ibice nk’imbere y’Akarere ka Nyabihu amazi yuzura mu muhanda akawangiza akangiriza n’abaturage, n’ibice nka Rurengeri aho amazi yuzura akajya mu mazu y’abaturage akanabasenyera.


text:
Hari igihe umuntu ateka ibyo kurya, ugasanga ashyizemo urusenda rwinshi atabishakaga. Ese icyo gihe yabigenza ute? Hari abashoberwa bakabimena cyangwa bakongeramo amazi, ariko burya hari uburyo bwinshi bwo kugabanya urusenda mu biribwa.
Gukoresha Indimu
Indimu ubusanzwe ikoreshwa muri salade, cyangwa ikavangwa n’ibinyobwa (umutobe w’imbuto, fanta, inzoga zikaze nka za whisky n’izindi) ariko indimu ifite n’akandi kamaro abantu benshi batari bazi ko kugabanya urusenda mu mafunguro. Iyo umuntu ashyize urusenda rwinshi mu isosi bimugwiririye, si ngombwa kwihutira kwangiza ibiryo bye abimena cyangwa yongeramo amazi adahiye, ahubwo ashobora gufata indimuakayikatamo ibice bibiri, akayikamura hanyuma amazi yayo akayasuka mu isupu/isosi. Ubukana bw’urusenda buhita bugabanuka kandi ikiyongereye kuri ibyo, ikarushaho kugira impumuro nziza kuko n’ubusanzwe indimu ikoreshwa mu guteka.
Amazi y’inanasi na yaourt
Hashobora kandi no gukoreshwa amazi y’inanasi kubera ko ibamo isukari kandi isukari na za acide bita ( Citric acids / acides citriques) zifite umwihariko wo kurwanya ubukana bw’urusenda. Umuntu adahise abona indimu cyangwa inanasi, ashobora no kuminjira agasukari gake mu biribwa birimo urusenda rwinshi.
Hari n’abashyiramo yaourt cyangwa ibindi bikomoka ku mata ugasanga bimeze nk’ikivuguto. Amavuta cyangwa ibinure biba muri byo biragenda bikibasira rwa rusenda rugatakaza ubukana. Inama nziza ariko ni ugukoresha yaourt itarimo ibinure/amavuta kugira ngo haribwe indyo iboneye.
Niba ari intongo y’inyama cyangwa isamake irimo urusenda rwinshi, inama ni ugukoresha ubwoko bwa yaourt ikoreshwa nk’isosi iba ivanze na concombre n’ibindi birungo bita mint.
Gusomeza amata cyangwa umutobe
Igihe watetse amafunguro arimo urusenda rwinshi, ushobora gusomeza amata akonje cyangwa umutobe ukonje w’indimu. Salade y’imboga n’imbuto na byo bifasha umuntu urimo kuribwa n’urusenda mu kanwa.
Tubikesha Rwanda Social werfare.
Bumwe mu buryo bwo kugabanya urusenda rwabaye rwinshi mu mafunguro
Labels: imirire


text:
Amadini mu bikorwa byo kwibuka Jenoside
Nyuma y’aho mu madini nayo hari abayoboke yayo bagize uruhare muri jenoside yakorewe Abatutsi, mu gihe cyo kwibuka Jenoside, amadini agenda agira uruhare mu kwibuka no gufasha imfubyi.
Mu kurushaho gusobanukirwa n’ibyabaye muri Jenoside yakorewe abatutsi muri Mata 1994, urubyiruko rw’itorero “ Eglise Vivante”rwasuye urwibutso rwa Jenoside rwa Ntarama mu Karere ka Bugesera, rusura n’umwe mu mfubyi zarokotse Jenoside kuwa 12 Mata 2013.
Bamaze gutambagizwa ibice bigize urwo rwibutso, (...)
Nyuma y’aho mu madini nayo hari abayoboke yayo bagize uruhare muri jenoside yakorewe Abatutsi, mu gihe cyo kwibuka Jenoside, amadini agenda agira uruhare mu kwibuka no gufasha imfubyi.
Mu kurushaho gusobanukirwa n’ibyabaye muri Jenoside yakorewe abatutsi muri Mata 1994, urubyiruko rw’itorero “ Eglise Vivante”rwasuye urwibutso rwa Jenoside rwa Ntarama mu Karere ka Bugesera, rusura n’umwe mu mfubyi zarokotse Jenoside kuwa 12 Mata 2013.
Bamaze gutambagizwa ibice bigize urwo rwibutso, Clarisse Uwitonze uhagarariye urubyiruko muri iryo torero yatangaje ko gusura urwibutso byatumye barushaho kumenya ibyabaye, bagaharanira ku , nk’urubyiruko rukijijwe. Yagize ati “Mu gihe cya jenoside (mu madini) twaretse kamere iratuyobora. Tugomba gukomera mu kwizera tugakomerera ku ijambo ry’Imana kugira ngo ibyabaye ntibizongere kuba ukundi”.
Usibye itorero “ Eglise Vivante”, no mu itorero ry’Abadiventisiti b’umunsi wa karindwi ku rusengero rwaryo ruri i Remera ku wa Gatandatu tariki ya 13 Mata 2013, ryahuje abayoboke baryo babaha inyigisho kuri jenoside n’ingaruka zayo, banaha banahumuriza abagizweho ingaruka.
Pasiteri Byiringiro Esron, muyobozi w’itorero ry’Abadivantisiti b’umunsi wa karindwi mu Rwanda, asanga aya matorero n’amadini akwiye gukora uko ashoboye akavana mu bayoboke bayo ibitekerezo bibi bagiye babiba muri bayoboke mbere ya Jenoside yakorewe Abatutsi.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
lun.
28
mars
2011
Amasomo:
Hoz 3, 1-6: “Icyo nshaka ni impuhwe, si ibitambo”
Zab 50: “Mana yanjye ngirira imbabazi, kubera impuhwe yawe”.
Lk 18, 9-14: “ngirira ibabazi Nyagasani, kuko ndi umunyabyaha”.
TUZIRIKANE IJAMBO RY’IMANA
Amagambo yo mu Ivanjili ntagatifu uko yanditswe na Luka (Lk 18, 9-14)
“Abantu bamwe bibwiraga ko ari intungane…”; nyamara kwibona nk’intungane ni ukwibeshya. Yohani mutagatifu, mu Ibaruwa ye ya mbere (1 yh 1,8) abisobanura neza agira ati: “niba tuvuze tuti ‘Nta cyaha tugira’, tuba twibeshya ubwacu, nta kuri kuba kuturimo”(1yh 1,8). Ahandi, aragira ati : “niba rero tuvuze tuti ‘nta cyaha twigeze dukora’, tuba tuyigize umubeshyi, kandi Ijambo ryayo ntiriduturemo”( 1 yh 1, 10) Uwibwira ko ari intungane, agira igishuko cyo kwigereranya n’abandi, akabona ko abasumbije ubutungane, bityo bikamutera kwikuza. Nta kabuza rero arabasuzugura rwose. “Intungane”, muri Bibiliya, ni abakora ugushaka kw’Imana. Kuko bakurikiza amategeko y’Imana.
“Umwe yari umufarizayi…”abafarizayi, ni abantu bakomeye ku mihango y’idini ryabo, bagaharanira kuzuza amategeko ya Musa. Bongeragaho ibikorwa byo kwibabaza, ndetse na bimwe mu bikorwa by’urukundo.
Ariko rero, uwo Luka atubwira uyu munsi, azi rwose ko ubutungane bwe abukesha imbaraga ze bwite zonyine. Arihagije kandi azi ko ari intangarugero; ibyo rero bimutera gusuzugura abandi.
Ntacyo akeneye ku Mana; abona ko yihagije; uwo mwirato wo kumva yihagije ugaragara cyane mu bafarizayi ubuza inema y’Imana kugira uko ibafasha.
Ngaho rero twumve uko isengesho rye riteye : nta cyo akeneye ku Mana, arireba we wenyine. Ibyo bigaragazwa n’iyi mvugo ngo “njyewe …” iri jambo “njye” riboneka inshuro enye zose mu isengesho rye rigufi, kandi igihe cyose arikoresha ashaka kwivuga ibigwi. Arihagije rwose. Ntagishoboye gusobanukirwa n’inzira z’Ukuri. Ntabona ko ari ingabire y’Imana imuha gukora ibyiza byose akora. None ntagishoboye kuyishimira no kuyisingiza. Iri sengesho ry’uyu mufarizayi riratwereka imisengere mibi itagomba kwiganwa. Isengesho rero ryagombye gukorwa mu buryo bubusanye n’ubw’uriya mufarizayi.
“…undi ari umusoresha.”Abasoresha bari abanyabyaha bazwi, bakaba barahumanyijwe n’uko batitaruraga abanyamahanga, kandi bakaba bangwa na rubanda kuko bakaga imisoro irenze iyo amategeko agena.
Nimucyo twitegereze rero uko uyu musoresha yitwaye mu isengesho rye. Ritandukanye rwose n’iry’umufarizayi!
Umufarizayi we aremaraye, naho umusoresha we yihagarariye kure, atinya no kubura amaso ngo ayerekeze hejuru.
Umufarizayi aribona nk’aho ari igitangaza kandi agashaka ko abantu babona ko na we ari igitangaza.
Umusoresha we arikomanga ku gituza;
Umufarizayi ashaka ko Imana ibona ko afite agaciro gakomeye,
Umusoresha we ashaka ko Imana imugirira impuhwe.
Muri iri busanya mu misengere, Mutagatifu Luka arashaka kutwereka urugero rw’ukwicisha bugufi kandi agashaka kutwumvisha ko Imana ikuza abicisha bugufi, kandi ko abicisha bugufi aribo bashobora gushimisha Imana, ko abicisha bugufi aribo baronka ubutoni mu maso yayo.
Kenshi rero mu migani dusanga ibintu bibusanye n’uko benshi basanzwe babibona: ababonaga umufarizayi agana mu ngoro baramushimagizaga, naho umusoresha we yari umuntu ugayitse…
Mu kugaruka bavuye gusenga, umusoresha niwe wari wishimye, ari kumwe n’Imana, ariko ku mu farizayi, si uko.
“uwikuza wese azacishwa gugufi, naho uwicisha bugufi akazakuzwa”. Iri se ni ryo somo twakura muri uyu mugani? Birashoboka! Cyangwa se, iri somo riradusigira urumuri ku byerekeye urukundo rw’Imana rwiturira gusa mu mitima y’abiyoroshya kandi ikaba ariyo Imana yishimira.
Tuzirikane
Ishusho
Nditegereza aba bagabo babiri bari mu ngoro: umufarizayi n’umusoresha. Baranyuranye pe!
Inema cyangwa ingabire dusaba
Dusabe Inema yo kubaho mu rukundo, tukireba uko Imana itureba nta bwibone.
Tumurikirwe n’Ijambo ry’Imana
-Ese ni iki ntunze, ni iki ntafite?
-No kubasha kwakira inema y’Imana, kwikuzamo impano Imana yampaye, ku bwanjye ntibishoboka, ahubwo nabyo mbikesha inema y’Imana.
-Ngomba kumenya gukoresha neza ibyo Imana yampaye byose, nkareka kubyiyitirira.
Ahubwo se, icyo ndicyo cyose n’ibyo ntunze byose simpamagariwe kubikoresha mu kwamamaza Ingoma y’Imana?
Ducengerwe n’Ijambo ry’Imana.
Umusoresha se ntampaye isomo rikomeye, ry’agaciro ? Iryo somo rikaba iryo guhugukira kumenya intege nke zanjye n’ibyaha byanjye ; nkamenya kwiyaka ikibi kihishe muri njye kandi nkizera impuhwe z’Imana zitagira urugero ?
Nakura nte mu kwicisha bugufi ?
Isengesho
Zab 131 (130) 1-2
Nyagasani, umutima wanjye ntacyo wakwiratana,
n’amaso yanjye ntacyo arangamiye ;
ntabwo ndarikiye ubukuru,
cyangwa ibintu by’agatangaza bindenze.
Ahubwo umutima wanjye uratuje, kandi uriyoroheje
nk’umwana w’igitambambuga mu gituza cya nyina!


text:
Iroti yoroshye irimo igitunguru kinshi
Ibikoresho
- Inyama y’iroti garama 600
- Ibitunguru 4 binini
- Vinaigre ibiyiko 2
- Isukari ikiyiko 1
- Amavuta ibiyiko 2
- Sauce soja akayiko 1
- Tangawizi isekuye
- Umunyu na poivre noir
Uko bikorwa
- Kata ibitunguru mo udusate duhagaze
- Shyushya amavuta ku ipanu ushyiremo ibitunguru
- Shyiramo amazi make bk’ibiyiko 3 ushyiremo na ka tangawizi ½ y’akayiko
- Ongeramo umunyu na poivre
- Sukamo vinaigre bimareho umunota 1
- Bikure ku ipanu ubishyire ku ruhande
- Kata inyama mo duto uzishyire ku ipanu ukoyeho bya bitunguru
- Ubonye amavuta arimo make wakongeraho ikiyiko 1
- Zikarange zishye neza
- Shyiramo soy sauce ugabanye umurimo
- Ongeramo na bya bitunguru uvange bimareho iminota 2
- Bigabure bishyushye
Gracieuse Uwadata


text:
Nitwa nshimiyimana Naason, ndi mwene Athanas Jumaine na Judithe kamagwera. Navutse kuwa 25 Ugushyingo 1990. Tuvuka turi abana batandatu, nkaba ndi umwana wa 2. Amashuri abanza nayatangiriye mu kigo cya Kamuhoza, ayisumbuye nyiga ku kigo cya ETM (Ecole Technique Muhazi) nza kurangiriza muri Lycee de Nyanza mu mwaka wa 2009. Abavandimwe banjye benshi ni abanyamuzika n’ubwo bataramenyekana cyane ku rwego ruhambaye, urugero nka murumuna wanjye witwa Viccy, mukuru wanjye witwa David na mushiki wanjye witwa Carine. Hari n’abajya bitiranya ko nshobora kuba mva inda imwe na Jackson Dadoe (umwe mu batunganya umuziki bazwi mu rwanda) ariko ni uwo kwa data wacu, niyo sano dufitanye. Naason yatangiye ubuhanzi gute ?
Umuhanzi Naason
Kuri njye umuziki ni impano nkomora ku babyeyi banjye. Natangiye... soma ibindi


text:
Kamonyi: Imirire mibi mu bana igenda igabanuka
Nyuma y’imyaka ibiri ADRA Rwanda itangije umushinga wo kwita ku mirire y’abana, umubare w’abafite ikibazo cy’imirire mibi wagabanutseho 8%.
ADRA Rwanda itangiza uyu mushinga mu mwaka wa 2014, 45% y’abana bafite munsi y’imyaka itanu muri aka Karere, bagaragaragaho ibibazo byo kugwingira baterwa n’imirire mibi.
Uyu mushinga wasoje kuri uyu wa mbere tariki ya 19 Ukuboza 2016, wasize uyu mubare ugabanutseho 8% aho abana basigaranye iki kibazo bangana na 36.6%.
Ntaganda Robert, wayoboraga uyu mushinga yatangaje ko intego bari bihaye yo kugabanya iki kibazo bayirengeje, bikaba bitanga icyizere ko n’abasigaranye imirire mibi muri aka Karere bazayivamo.
Yagize ati «Icyo twishimira ni uko izi gahunda bazishyize mu mihigo y’akarere. Ibi bigaragaza ko ari ikintu kizaramba. Ubuyobozi buzakomeza bubikurikirane burebe umusaruro wa byo ».
Bamwe mu baturage bavuga ko uyu mushinga wahinduye imyumvire ku bagize umuryango mu kwita ku mirire y’abana babo, ku buryo abagabo basigaye bitabira igikoni cy’umudugudu, kandi no mu rugo bagafatanya mu gutegura amafunguro.
Nyirabatware Gloriose wo mu murenge wa Gacurabwenge aagira ati « Guteka indyo yuzuye irimo imboga n’ibindi biribwa bifite intungamubiri, ubu twabigize intego ».
Bushayija Fred umuhuzabikorwa mu Karere ka Kamonyi, avuga ko uyu muryango watanze umusanzu ukomeye mu mibereho y’aba baturage, anavuga ko uyu muco wo kwita ku mirire y’abana bazawukwiza mu Karere kose.
Ati “Uyu mushinga usoje abaturage bamaze gusobanukirwa. Niba umushinga wari ufite abakozi batanu bakorera mu karere kose, basize bahuguye abaturage barenga ijana.
Urumva ko niba abakozi batanu baragabanyije igipimo kigera ku 8% urumva ko abaturage ijana bazahugura abarenzeho”.
Uyu mushinga wo kwita ku bana bazahajwe n’imirire mibi muri aka Karere, ADRA Rwanda yawuterwagamo inkunga n’Umuryango w’abibumbye wita ku bana UNICEF.


text:
Kimwe mu bibazo bikunze kugaragara ku bana bakiri bato bafite hagati y’amezi 6 n’imyaka 5 ni uko usanga hari abana bahora ku miti, bakarwara inkorora idakira, inzoka, n’ibindi. Nkuko twabitangarijwe n’impuguke mu by’imiti (pharmacien) Kwizera E, yatubwiye ko usanga akenshi ababyeyi baha abana imiti batabyitondeye bikagira ingaruka ku buzima bw’umwana.
Amakosa akorwa mu guha umwana umuti
- Kudaha umwana umuti nkuko bikwiye : harimo kutubahiririza amasaha, kutubahiriza urugero rukwiriye(quantity)
- Kutubahiriza uburyo bwo kumuha imiti : hari imiti inyobwa mbere cyangwa nyuma yo kurya, hari isinziriza isaba kunyobwa nijoro, hari isaba guhindura imirire y’umwana kuko imuca intege, hari isaba kuyicugusa mbere yo kuyinywa, n’ibindi
- Kutubahiriza kurangiza iminsi umwana agomba kunywa umuti ;
- Kwibagirwa kuwumuha, ugasanga hari nk’umunsi umwana atawunyoye
- Kuwusangira n’abandi : umuti ujyenewe umwana umwe ukanyobwa n’abana babiri cyangwa batatu ;
- Kudasuzumisha umwana ahubwo akajya kugura umuti muri pharmacie atawandikiwe na Muganga (automedication) ibi bishobora gutuma uha umwana umuti utajyanye neza n’indwara afite.
Gusoma agapapuro kaba kari imbere mu muti kugira ngo ubone ibisobanuro bihagije ku muti unarebe ko muganga yaba yanditse umuti ujyanye n’umwana wawe koko.
Byaba byiza umubyeyi yihereye umwana umuti ntabiharire umukozi cyane cyane ko mu gihe umwana arushya mu gufata umuti hari umukozi utabyihanganira akaba yabyihorera. Bishoboka wasaba uruhushya ku kazi ukajya kuwumwihera.
Gusobanurira neza umukozi cyangwa undi muntu usigarana umwana uko ari buhe umwana umuti kandi amasaha yagera ukamwibutsa, ukaza kandi kwibuka kureba ko koko yawumuhaye (kumubaza ndetse no kureba ko umuti wagabanutse)
Kubika neza umuti : kuwupfundikira, kumenya umuti udashyirwa ahantu hashyushye, kutawushyira aho umwana yagera. Byaba byiza ugize ahantu hamwe habikwa imiti kandi mu ukajya wibuka kureba igihe uzarangiriza igihe.
Ingaruka ku buzima bw’umwana bitewe no kudaha umwana umuti neza.
- Kudakira indwara kubera ko umubiri we wamenyereye umuti (resistance) bikaba byasaba gukoresha imiti ikomeye
- Guhora ku miti bishobora gutera umwana izindi ndwara (allergies,….)
- Kudakura neza kubera guhorana uburwayi
Iyo miti ni iyi : Imiti y’umuriro hamwe n’akuma gapima umuriro (thermometer), Imiti ihagarika guhitwa (diarrhea), Imiti yoza ibisebe
Byaba byiza kandi ubajije muri pharmacie uburyo wakoresha iyo miti ukanabyigisha umukozi cyangwa undi muntu urera umwana.


text:
Indirimbo 1:2 "Ansome no gusoma k’umunwa we, Kuko urukundo unkunda rundutira vino."
Muri iri joro nagerageje gukora ubushakashatsi kugira ngo menye impamvu urukundo Kristo adukunda rupimirwa kuri Vino. Ubundi numvaga hatakagombye kuba kugereranya urukundo Yesu adukunda na Vino.
Maze gusoma nasanze zimwe mu nyandiko kuri Vino nsanga ibikurikira:
1. Vino ikoreshwa nk’umuti. Muribuka ko Pawulo yari yaremereye Timoteyo gufata Vino nke nk’umuti; 2. Vino ifatwa nk’ikinyobwa cyongera imbaraga, inzoga y’abagabo; 3. Vino izwiho gutera ibyishimo. 4. Vino isabanisha abantu.
Ariko uyu mwanditsi w’Indirimbo yasobanukiwe imbaraga z’urukundo rwa Yesu. Ruraruta imiti yose izwi harimo na Vino. Nta muti washoboraga kuvura ibyaha. Urukundo rwa Yesu ni rwo rukiza ibyaha.
Urukundo Yesu yadukunze rufite imbaraga zirenga iz’umubiri. Ibaye yakomeza umubiri, Vino ntacyo imarira ubugingo. Urukundo Yesu yadukunze ni rwo rukomeza umutima ucitse intege, nirwo rugarura ibyiringiro aho bitari.
Urukundo Yesu yadukunze ni rwo soko nyayo y’ibyishimo. Ibyo abantu bita ibyishimo bizanwa na Vino ntabwo aribyo. Ni agahenge. Incuro nanyoye inzoga zanyibagije ibibazo akanya gato ariko nyuma y’aho hakurikira kwicuza. Ibyishimo byuzuye kd bidakurikirwa no kwicuza biri muri Yesu.
Nta busabane buhoraho bw’abasangira Vino. Akenshi batangira basabana bakarangiza batukana cg barwana. Muri Yesu ni amahoro masa, n’urukundo rw’inshuti.
Ndagushishikariza gusongera urukundo rwa Yesu ukarugira urwawe.
Dr. Fidèle Masengo, Umushumba Foursquare Gospel Church Kimironko masengof@yahoo.fr


text:
Rusizi : Ku mu nsi ukurikira Noheli abashatse serivisi zamabanki ntibazibonye
Mu mujyi wa Kamembe mu karere ka Rusizi kuwa mbere tariki ya 26 amabanki yaba aya leta cyangwa ayigenga ntiyakoze uretse Agaseke Bank. Nyamara bamwe mu bakirya bari bagiye baza ku biro by’ayo mabanki gushaka serivisi zitangwa nayo bagasanga ibiro bifunze abarinda umutekano bakabasobanurira ko banki zidakora.
Mu ma saha ya saa yine z’igitondo ku biro bya banki y’ubucuruzi y’abanya Kenya (KCB) hari umugore wahaje avuga ko ababaye kubera ko atabonye amafaranga kandi yaje avuye kure yizeye kubona amafaranga kuko atiyumvishaga ko banki zaba zitakoze.
Uwingabire utuye mu Bugarama agira ati : « Ndababaye kubona ntabonye amafaranga kandi mvuye kure mu Bugarama. Amabanki burya ni nko kwa muganga ntiyakagombye gufunga. Hakagombye kubaho ko abakozi bamwe bajya mu kiruhuko abandi bakabasimbura ariko umuntu ntaze ngo abure amafaranga. Ubu gahunda zanjye zirapfuye nagombaga gukora nifashishije amafaranga nari nje gushaka. »
Mu masaha ya mbere ya saa sita z’amanywa amabanki akorera mu mujyi wa Kamembe ari yo BK, KCB, FINABANK, BPR, BCR, COGEBANK, BNR, na ECOBANK aho akorera hari hafunze.
Ku buryo bwo kubikuza amafaranga hifashishijwe ikarita (ATM) bitagombera umukozi hari hamwe ubu buryo bwakoraga ahandi bukaba bwari bwahuye n’ikibazo cy’imikorere y’imashini ibikora (connexion) hakaba hari na banki zidafite ubu buryo.


text:
Bijya gutangira
Al-Rachid yari umuyobozi w’umutwe ugendera ku mahame akaze y’idini ya Isilamu. Mu buhamya bwe avuga ko yifuzaga ko umuntu wese akwiye guhinduka akaba umuyoboke w’idini ya Isilamu, akarwanya byimazeyo umuntu wese ushaka kuba umukristo. Kugeza ubwo yafashe icyemezo cyo kurema agatsiko ko guhindura abakristo bahoze ari abayisilamu bitaba ibyo bakabica.
Muri aba yifuzaga kuvutsa ubuzima harimo umupasiteri witwa Paul wabaye umukristo avuye muri Isilamu. Yari afite itsinda ry’abandi bantu bafite umwete wo kwamamaza ubutumwa bwiza, babinyujije mu gukwirakwiza Bibiliya mu matorero atandukanye no mu bihugu bitandukanye.
Al-Rashid akaba yari afite umugambi wo kwica umuryango w’uyu mupasiteri, yarangiza agategeka uyu mupasiteri kuba umwe muri bagize umutwe ayoboye, akajya amufasha guhindurira abandi kuba abayoboke ba Isilamu.
Al-Rashid avuga ko bagerageje kenshi kwica uyu muryango, agira ati ‘’Twarabateye kenshi, ariko ku buryo bw’ibitangaza bakaducika.’’
Al-Rashid akomeza avuga ko bagerageje no kuroga abana be, ariko umugore wagombaga kubishyira mu bikorwa ari mu nzira ajyayo yahuye n’imbwa ikamutanyaguza, agakomereka ku buryo bukomeye, byumvikana ko atabashije kugera mu rugo kwa Pasteri Paul. Nyuma y’uyu bohereje undi mugore ari nawe wahaye abana ba Paul babiri Shokola irimo uburozi. Umuhungu ntacyo yabaye, icyakora umukobwa yarawaye.
Al-Rashid yivugira ubwe ko yagiye ku bitaro aho uwo mwana yari arwariye ariko yiteze kuhakura umurambo, ati ‘’ Narimo ndeba ndi kwa muganga, kureba urupfu rw’uwo mukobwa we. Umugambi wacu wari uwo guhita dutwara umurambo hamwe n’umuryango we mu modoka yacu.’’
Ari muri ibi bitekerezo n’iyi migambi mibi nibwo Yesu Kristo yamwihishuriye, akamumenyesha icyo amushakaho abicishije mu ihishurirwa.
Uko byagenze
Ati ‘’Nagiye kubona mbona urumuri ruturutse mu kirere ( aho twakwita mu ijuru) mbona ruhagaze hejuru y’icyumba cy’uwo mwana w’umukobwa wari urwaye, aho yari aryamye atabasha no kumenya ibirimo kuba.’’
Nyuma y’uru rumuri Al-Rashid akomeza avuga ko yabonye ikiganza gituruka muri urwo rumuri gikora kuri wa mukobwa wa Pasteri Paul ahita abyuka ako kanya, ahindukiye abona muri cya kiganza haravamo amaraso, atemba.
Ati’’Nagize ubwoba mpinda umushyitsi, numva mbuze ubwenge mpita ngwa hasi, bagenzi banjye baranterura.’’
Kuva icyo gihe ngo Al-Rashid ntiyongeye kubona ibitotsi, ahubwo icyo kiganza cyakomeje kugaruka mu bwonko bwe. Ijoro rimwe, ijwi ryaraje riramubaza riti ‘’ kuki untobora?’’, ibi byose ariko ntacyo yabashije kubwira bagenzi be. Icyakora yagiraga Bibiliya ari nayo yifashishaga arenganya abakristo, nibwo yayimbuye ahita abona umurongo ugira uti ‘’ Uwo Mucyo ni we Mucyo nyakuri, kandi ubwo ni bwo yatangiraga kuza mu isi ngo amurikire umuntu wese. Yari mu isi ndetse ni we wayiremye, nyamara ab’isi ntibamumenya.’’ Yohana 1:9-10
Ati ‘’icyo gihe nasobanukiwe ko uwangendereye ari Yesu, ko nubwo nari umwanzi we ariko we yankunze.’’
Icyo gihe Al-Rashid yahise afata umwanzuro wo kujya gushaka Pasteri Paul amutekerereza uko byamugendekeye. Ntabwo yari azi ikiri bukurikire, ariko Pasteri yahise amufata ibiganza, abona amarira atangiye gutemba ku matama.
Pasteri Paul aramukomeza ati ‘’Yesu ni Umwami w’amahoro, agiye kuguha amahoro, mwemere nk’Umukiza wawe.’’
Nk’uko uko Al-Rashid yahinduye ubuzima, ahindukirira Yesu Kristo. Ati ‘’ Nakiriye Umwami Yesu, ambera Umukiza ku giti cyanjye, narabatijwe, nakiriye Umwuka wera, kuri ubu nanjye ndamamaza ubutumwa bwiza bwa Yesu.’’
Mu buhamya bwe asoza avuga ko kuri ubu hari umubare munini w’abayisilamu bahindukirira Umwami Yesu mu ibanga, akababera Umukiza, avuga ko nubwo nta Bibiliya babasha kubona kandi itegeko rikaba ritabemerera kuzisakaza, ariko ko bafite inyota y’ijambo ry’Imana.


text:
mar.
14
déc.
2010
Mama Vincentia uvuka muri Paruwasi ya Rwaza, Diyosezi ya Ruhengeli abaye umunyarwandakazi wa kabiri usezeranye burundu mu Muryango w’Ababikira b’Umuryango Mutagatifu w’i Bordeaux, bakaba bakorera i Rushaki muri Diyosezi ya Byumba ndetse no muri Diyosezi ya Gikongoro.
Mama Vincentia yasezeranye burundu ku wa 11.12.2010 muri Paruwasi ya Rushaki, mu gitambo cya misa cyari cyitabiriwe n’abakristu benshi ari abavuye i Rwaza aho Mama Vincentia avuka, ndetse n’abanyarushaki ubwabo. Igitambo cya Misa cyatuwe na Musenyeri servilien NZAKAMWITA Umushumba wa Diyosezi ya Byumba, akikijwe n’abasaserdoti barimo Padiri mukuru wa Paruwasi ya Rwaza.
Mu nyigisho yatanze mbere yuko Mama Vincentia asezerana burundu, yaragize ati: “twazinduwe no kumurikira Imana Vincentia utwibutsa ko icyo Imana ishaka ari uko twakwera imbuto zishimisha Imana, zigashimisha na Kiliziya. Imana itugirira icyizere kabone n’iyo twebwe ubwacu tutakwiyizera. Ni ngombwa rero kwakira imbuto nziza Imana ibiba muri twe.” Umushumba wa Diyosezi yakomeje avuga ko Imana idushakaho ubutungane, ikadusaba kuyifasha gutagatifuza abandi kandi ikaduhumuriza. Musenyeri ati: “Imana iratuzi, izi ko turi abanyantege nke, ariko iratwizeye. Hari indangagaciro rero uwatowe n’Imana agomba guharanira: kubaha, kugirira Imana urukundo ukarugirira n’abavandimwe, kubana neza n’abandi, kwiyubaha… Hari kandi indangagaciro zo guharanira ubutagatifu: kubaha amategeko y’Imana, kwirinda ibishuko, gusenga… Izi ndangagaciro zose zikaba zitugira imfura mu bantu. Tugomba guhora rero ku isooko y’ubutungane duhorana na Kristu. Turi amashami agomba kwera imbuto nziza. Ni ugushinga imizi rero muri Kristu.”
Umushumba wa Diyosezi yarangije abwira Vincentia ati: “Vincentia ubane na Kristu, umwakire iwawe kugira ngo agutunge maze uzabashe kwera imbuto nziza. Icy’ingenzi abihayimana basabwa ni ukugaragaza ko Imana ibaho bakoresheje ubuzima bwabo no kugaragaza inzira iyigana.”
Vincentia rero asezerana ati: “imbere y’Imana, abatagatifu n’abari aha, nsezeraniye kwiha Imana burundu mu Muryango w’ababikira b’Umuryango Mutagatifu w’i Bordeaux.” Mama Vincentia kandi yasinyiye isezerano yagiranye n’Imana kandi yambikwa impeta n’uhagarariye umuryango w’Ababikira, impeta igaragaza urwibutso rw’ayo masezerano. Nyuma y’igitambo cya misa habaye ibirori byo kwishimira Mama Vincentia wari ukikijwe na Mama umubyara, abavandimwe n’inshuti ze ndetse n’iz’umuryango w’ababikira.


text:
sam.
19
mars
2011
1.Yezu ajyana na Petero, na Yakobo na Yohani umuvandimwe we, ukwabo mu mpinga y’ umusozi muremure. Nuko yihindurira ukundi mu maso yabo: uruhanga rwe rubengerana nk’izuba, imyambaro ye yererana nk’urumuri. Iyi Vanjili ya Matayo irasa n’aho iduterura ikadushyira muri pasika ya Nyagasani, aho yisesuraho ikuzo, akereka isi ko ari We Mwami w’ijuru n’isi, ko ari Umwana wizihiye Imana tugomba kumvira igihe cyose. Muri iyi Vanjili rero, dusangamo ingingo ebyiri z’ingenzi kandi zitugaragariza Yezu uwo ari We:
- “Uyu ni Umwana wanjye nkuda cyane unyizihira; nimumwumve!” Aya magambo aturuka ku Mana, akaba atubwirwa kugira ngo atweke ko Yezu yaje bugufi yacu yifuza kuduhuza ubuziraherezo n’Imana, yagarutse inshuro eshatu mu buzima bwa Yezu: turayibuka igihe Yezu abatijwe maze ijwi rigaturuka mu Ijuru ritubwira uwo ari We. Inshuro ya kabiri ni iyo Ivanjili y’icyumweru cya II cy’igisibo itubwira igira iti “uyu ni umwana wanjye nkunda cyane nimumwumve.” Inshuro ya gatatu aya magambo tuyumva ni igihe Yezu yari k’umusaraba arimo kuducungura, aho umusirikare agira ati: koko uyu yari umwana w’Imana. Ni amagambo rero agaragaza ukwemera kwacu, ni amagambo atwibutsa ko inkingi ikomeye y’ubuzima bwacu bwaba ubwa roho cyangwa se ubusanzwe igomba kuba Kristu. Kumwubakiraho muri byose, kumukunda n’umutima wacu wose nibyo bituma duhora twibuka amagambo y’Imana: Uyu ni Umwana wanjye nkunda, nimumwumve.
- Ingingo ya kabiri ni urumuri rugaragara muri iki gikorwa Yezu akora cyo kugaragaza ikuzo rye. Yezi ni urumuri nyarumuri rumurikira intumwa ze, ni urumuri nyarumuri rumurikira buri wese wumva ijwi rye: Uru rumuri ruratwibutsa ko turi abana b’urumuri, ko aricyo twahamagariwe, ko tugomba guharanira guhora tumurikiwe na Yezu. Umurikiwe na Yezu kandi nta kindi kimushishikaza kitari ukumurikira abandi mu bwiyoroshye no mubworoherane, dufashanya kandi twibuka ko buri wese ari umuvandimwe w’undi, ko twese uko tungana turi abasangirangendo. Urwo rumuri rero nirwo rudufasha mu ntege nke zacu maze tugakurikira Yezu nta mususu, buri gihe twibuka amagambo ya Pawulo ugira ati tujye twemera “kuruhira Inkuru Nziza dushyigikiwe n’imbaraga z’Imana,Yo yadukijije ikanaduhamagarira kuba intungane, itabitewe n’ibikorwa byacu, ahubwo ibitewe n’umugambi wayo bwite kimwe n’ineza yayo, ya yindi twaherewe muri Kristu Yezu mbere y’ibihe byose.”
2.Yezu rero arifuza ko twabera abandi urumuri kandi tukabafasha kumva ijwi ry’Imana. Imana yifuje gukorana urugendo natwe, Imana yifuje kugirana isezerano natwe, nitureke kunangira umutima twemere ituyobore nk’uko igitabo cy’Intangiriro kibitubwira kigira kiti: “Abramu yari atuye muri Kalideya. Uhoraho aramubwira ati «Wimuke uve mu gihugu cyawe, mu muryango wawe, mu nzu ya so, ujye mu gihugu nzakwereka. Nzakugira umuryango munini, nzaguha umugisha. Izina ryawe nzarigira ikirangirire, uzaba umunyamugisha.”
Yezu akomeze adufashe kumukomeraho kandi aduhe guhora duteze amatwi Ijambo ry’Imana ritubwira riti: Uyu ni umwana wanjye nkunda cyane, nimumwumve.”


text:
Kuba urugingo rw’itorero byerekana ko wizera by’ukuri: sinshobora kuvuga ko nkurikira Kristo niba nta tsinda ry’abandi bigishwa dufatanyije. Yesu yaravuze ngo “nimunkunda nibwo abantu bazamenya ko muri abigishwa banjye.’’
Iyo duteraniye hamwe mu itorero dukundanye nk’umuryango kandi tuva ahantu hatandukanye mu mico, mu bwoko, mu mibereho, bihinduka ubuhamya bukomeye ku bari hanze. Ntushobora kuba umubiri wa Kristo uri wenyine. Ukenera abandi kugirango ubigaragaze. Iyo turi hamwe nibwo tuba umubiri we, ntibishoboka iyo dutatanye.
Kuba mu muryango w’itorero bigukura mu bwigunge no kwihugiraho: itorero ryawe ni ryo shuri wigiramo kubana n’abandi bo mu muryango w’Imana. Ni ikibuga twitorezamo urukundo rutikanyiza, urukunddo rwuzuye impuhwe. Iyo uri umwe mu bagize umuryango wiga kwita ku bandi no gufatanya nabo ibyo bahura nabyo mu buzima.
‘’urugingo rumwe iyo rubabaye,ingingo zose zibabarana na rwo. Iyo urugingo rumwe ruhawe icyubahiro ,ingingo zose zishimana na rwo”. Guhura kenshi n’abandi bakirisito basanzwe,bafite intego ni byo gusa bishobora kutwigisha kugirana ubusabane nyakuri kandi bikatwereka ukuri kwigishwa mw’isezerano rishya ku byo gufatanya hamwe no gushyigikirana nk’ingingo z’umubiri umwe.
Muri 1 Abakorinto 12:14-15 haravuga ngo “umubiri si urugingo rumwe ahubwo ni nyinshi. Ikirenge cyavuga kiti “ko nntari ikiganza sindi uwo ku mubiri’’ ibyo ntibyatuma kiba kitari icyo ku mubiri.” Ibi rero nk’abakristo biratwereka ko nubwo dukwiye kugira umwanya wihariye n’Imana buri muntu ku giti cye ariko kandi dukwiye kwibuka ko Imana yaduhamagaye ngo twubake ubumwe bw’abana b’Imana.
Kimwe mu bintu bishobora kudutera umujinya mu buzima ni...
Ibyo wavuga byose, ibyo wakwizera byose, n’ibyo wakora...
Umuntu agambirira byinshi mu mutima we, nyamara icyo...
Nurangiza ubuzima bwawe hano ku isi uzahagarara imbere...
“Byose bikomoka ku Mana yonyine. Byose bibeshwaho...
Abantu bakenera ibirenze umugati ngo babeho, bagomba...


text:
Ikinyamakuru Mirror cyo mu Bwongereza cyatangaje ko Adele waririmbye ’Hello’ n’umukunzi we Simon Konechi bateganyaga gukorera ubukwe mu Mujyi wa Los Angeles kuri Noheli biza kuba ngombwa ko busubikwa biturutse ku kuba abavandimwe b’umugabo batari kubasha kuhagera mu bihe by’iminsi mikuru.
Umwe mu bantu b’inshuti za hafi z’aba bombi yabwiye iki kinyamakuru ko bibutse gutumira abantu mu bukwe bwabo bakerewe yongeraho ko babusubitse bitewe no kuba butari bwitabirwe n’inshuti n’imiryango.
Ati "Adele na Simon ni abantu batekereza cyane ku miryango yabo n’abantu b’inshuti za hafi ku munsi wabo, ibyo byatumye bahitamo gusubika ubukwe bwabo babwimurira ikindi gihe."
Yakomeje agira ati "Gahunda y’ubukwe iracyahari vuba aha cyane gusa icyo bataremeza neza ni umunsi buzaberaho n’aho buzabera."
Adele w’imyaka 28 na Simon Konechi w’imyaka 42 batangiye gukundana mu mwaka wa 2011, bafitanye umwana umwe bise Angelo James Konechi babyaranye mu 2012.
Konechi ugiye kurushinga na Adele asanzwe afite undi mwana ufite imyaka 9 yabyaranye n’umugore we wa mbere witwa Clary Fisher bamaranye imyaka ine, kuva mu 2004 kugeza mu 2008.
Adele ni umwe mu buhanzi bubashywe cyane aho akomoka mu Bwongereza ndetse no ku Isi muri rusange. Yatangiye kuririmba muri 2006 amenyekana cyane mu ndirimbo ’Hello’, ’When We Were Young’, ’Send My Love’ n’izindi.


text:
Ubuyobozi bw’Akarere ka Rubavu bwiyemeje gufasha abasigajwe inyuma n’amateka batuye mu mudugudu wa ‘Vision’ Akagari ka Busigariye mu murenge wa Cyanzarwe bari mu nzu zirangaye kuko bahisemo kugurisha imbaho z’ibyumba n’iz’ibikuta ngo babashe kubona ibibatunga.
Aba baturage bemerewe guhabwa ubutaka bubafasha kwikenura bakareka kwisenyeraho nubwo abenshi muri bo zisigaye ari ibirangarizwa zimeze nk’ibiraro by’amatungo.
Abazituyemo bavuga ko kuba bazituyemo zirangaye ntacyo bibatwaye kuko kuri bo “kurara mu nzu waburaye birutwa no kurara hanze.”
Umuyobozi w’Akarere ka Rubavu wungirije ushinzwe imibereho myiza y’abaturage Uwampayizina Marie Grace, yemeza ko bagiye kubaha imirima yo guhinga mu rwego rwo kubafasha kwikura mu bukene.
Uretse kuba umuzenguruko w’amwe wa zimwe muri izi nzu waravuyeho n’iyo ugeze mu nzu zabo imbere usanga nta rukuta na rumwe rurimo ahubwo hameze nk’icyumba cy’inama.
Abandi bavuga ko gahunda bagenerwa na Leta nka girinka, VUP n’izindi zitabageraho nk’uko bikwiye bityo bakifuza ko ubuyobozi bwarushaho kubaba hafi ndetse no kubaha ibyo bagenerwe.
Indi nkuru bifitanye isano: Rubavu: Abasigajwe inyuma n’amateka bisenyeraho inzu bakagurisha imbaho
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
Ubuyobozi bw’akarere ka Ngoma butangaza ko kuva gahunda ya Girinka munyarwanda yatangira mu mwaka wa 2006, kugeza ubu inka zimaze korozwa imiryango itishoboye muri aka karere zimaze kurenga 6928. (...)
Abaturage bakora mirimo yo gutunganya imihanda no gucukura imirwanyasuri muri gahunda ya VUP mu murenge wa Kinihira ho mu karere ka Ruhango, baravuga ko bamaze igihe kigera ku mezi ane (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Benshi bakoresha imiti cyangwa (ibirungo) byo kwisiga bitandukanye bagamije kongera ubwiza ku mubiri wabo. Igitsina gore ni cyo gikoresha ibirungo ku bwinshi. Ibirungo byisigwa rero bishobora kugira ingaruka zitandukanye ku buzima bwacu. Amateka yagiye agaragaza ahantu henshi aho abantu (cyane abagore) bagiye barwara abandi bagapfa kubera gukoresha ibirungo byisigwa.
Ibirungo byinshi byangiza ubuzima bwacu. Gusa wabona ibindi byiza bitagira ingaruka mbi ku mubiri, uramutse ufashe umwanya wo kubishaka.Ibirungo bimwe bishobora kuba ari byo bijyanye n’ubuzima bwawe n’ubwo byaba bitagaragara neza cyangwa bidahumura neza.
Reka turebe ibirungo wakirinda mu buzima bwawe bwa buri munsi niba ushaka guhindura ubwiza bwawe ukoresheje ibirungo byisigwa.(89% barabikoresha)
1.Parabens n’ibindi bijyanye na yo
Ibirungo byitwa “Parabens””, sulfates” n’ibindi ni ibirungo bimenyerewe cyane. Biboneka hose. Mu myaka yashize, ibiribwa n’ibindi bijyanye n’ubuzima byashyizwe muri mikorosikopi ngo harebwe ko ari byiza ku buzima bwa muntu. Igisubizo cyari ”oya.” Baje gusanga parabens zangiza ikorwa ry’imisemburo mu mubiri.
Ibyo bishobora gutera ibibazo by’ubuzima nka kanseri y’amabere, ubugumba, no kugimbuka igihe kitaragera.( early puberity)
2.Ibikomoka kuri petroli
Uretse kuba ibi byo byangiza ibidukikije, hari gihamya ko byatera kanseri. Nubwo Amerika ikomeza kwemeza ko byakoreshwa nta kibazo, ariko ikintu cyose cyatera kanseri kigomba kwirindwa.
3.Formaldehyde
Ushobora kuba uzi ko formaldehyde ari mbi cyane. Uzi ko ishobora kuba yihishe, ipfunyitse mu gifuniko cy’ibindi birungo, cyangwa mu miti, yitwa irindi zina?
Formaldehyde ikunda kuboneka mu birungo by’imisatsi, inzara, ibyoza umubiri, n’iby’amaso. Andi mazina akunda kuyitirirwa ni “Methylene oxide” cyangwa “Methyl aldehyde.”
Formaldehyde ishobora gutera kanseri. Ishobora no gutera ibindi bibazo by’ubuzima birimo no kugira ingaruka ku mihango.
4.Synthetic Fragrances
Synthetic fragrances ziboneka mu maguriro hafi ya yose. Zishobora kugirwa n’ibinyabutabire byinshi.Ikibazo cyazo ni uko zitasuzumwe ku rwego rwo hejuru. Amakompanyi azikora ntaranasabwa kugaragaza uburyo zikorwa. Synthetic fragrances zagaragayeho gutera ibibazo by’ubuhumekero, kurwara umutwe w’uruhande rumwe, n’ibindi bibazo by’ubuzima.
Nubwo ibi birungo byisigwa biboneka hose, hari ubundi buryo byakoreshwa. Amavuta asanzwe ashobora guhangana n’ibibazo bya synthetic fragrances.
5.Triclosan
Triclosan ikunda kuboneka muri produits zica udukoko dutera indwara nk’amasabune yoza intoki, umuti w’amenyo, n’izindi. Nubwo isi idukangurira kuzikoresha ngo twirinde utwo dukoko, si byiza ko twazikoresha igihe kirekire.
Ubushakashatsi bwakorewe ku nyamaswa bwagaragaje ko triclosan zabangamira ikorwa ry’imisemburo. Uko kurwanya udukoko dutera indwara kuba muri triclosan gukekwaho kuba kwatera gukura k’utundi dukoko dutera indwara tudarwanywa.
Inama ugirwa
Byagorana gukarishya ubwiza bw’umubiri wawe udakoresheje ibirungo bigurishwa. Gusa hari uburyo bwa kamere bwiza kandi butangiza ubuzima wakoresha ukagaragara neza imbere n’inyuma.
Nubwo ibyinshi mu birungo bifatwa nk’aho ntacyo bitwaye, ikintu cyangiza ubuzima ,cyanakica, nticyagakwiye gukoreshwa mu gushaka ubwiza.
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugirango umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Valentin Twiringiyimana
33,355 total views, 1 views today


text:
Hari benshi mu rubyiruko n’abubatse ingo bagaragaraho ibikorwa by’ingeso mbi bakibwira ko ibyo bakora aribo babishaka nyamara ari imbaraga za satani zibakoreramo ntibabimenye . Iyi mikorere ikunze kuranga abangavu babyarira iwabo , abasore bishora mu bikorwa by’ubusinzi n’urugomo rwa hato na hato , ariko nkuko tubisanga mu buhamya bwa Murebwayire Monique ngo hari abantu batari bacye bibaho bitewe nuko batanzweho ibitambo n’imiryango yabo .
Mu buhamya burebure yahaye umunyamakuru wa ibyishimo.com Murebwayire Monique wahamagariwe gusengera abantu barwaye imyuka mibi ya satani yavuze inzira y’inzitane yanyuzemo mu buzima bwe , nuko yaje kwisanga araguza umutwe agatera ikirenge mu cya nyirakuru ubyara se wari kabuhariwe mu gukoresha imbaraga z’umwijima .
Uyu mucyecuru wabonye izuba ahagana mu myaka ya 1936 , akomoka mu cyahoze ari intara ya Cyangugu , mu karere ka Rusizi mu murenge wa Gihundwe , akagari ka Gatsiro mu mudugudu wa Rwahi . Ni mwene Munyanganzo Visenti ( Vincent ) na Kantarama Mariya ( Maria ).
Mucyecuru Monique avuga ko kubera karande zo mu miryango yiwabo yamenye ubwenge asanga yaramaze gushyingirwa imandwa z’abakurambere ( imyuka y’abapfuye bo mu miryango y’iwabo ) bikamugiraho ingaruka mu buzima bwe nk’umwali w’u Rwanda .
Mu kiganiro n’umunyamakuru wa ibyishimo.com yatangiye asubiza ku kibazo yarabajijwe cy’impamvu yamuteye kujya atanga ubuhamya ku buzima yabayemo mu myaka yashize , asubiza muri aya magambo ati :” Ubuhamya bwanjye mbutanga mfite intego yo kugaragaza ubuzima bwo kubaho muri karande n’ububata bwa satani , ubuzima bwo kuvuka narashyingiwe imyuka y’imandwa z’abakurambere bo kwa nyogokuru ubyara data , uko gushyingirwa iyo myuka kukaba kwaranteye ingaruka yo kutagira amahirwe yo kubaka urugo ahubwo nkabyarira abana babiri ( umukobwa n’umuhungu ) mu busambanyi. Sinigeze mbana n’umugabo mu rugo ngo mbe umugore nawe abe umugabo .’’
Yongeyeho ati :” Ubwo bubata navukiyemo nkabukuriramo, bukaba ari bwo bwanteye kwemera gutanga ubuhamya bwanjye. Nkurikije yuko hari abandi bantu benshi babayeho muri ubwo buzima, babitewe nuko iyo myuka ari yo isenya ingo zabo mu buryo bw’amayoberane, kuberako ko izo ngo ziba zubakiye kumigenzo n’imiziro byabo bakurambere ntibabasha kubaka ingo ngo zikomere cyangwa ntibanashake kubaka nk’abandi .’’
Murebwayire Monique iyo aganira n’abantu abaha ubuhamya bw’ibyo Imana yakoze n’ubuzima bwa karande yahozemo akunda gukoresha imirongo yo muri Bibiliya ashaka gusobanura byimbitse ibyo avuga akanatanga ingero.
Ati :” Nk’uko byanditswe mu gitabo cy’umuhanuzi Ezekiyeli 22.9-11 ngo ‘ Ababeshyera abandi bari bakurimo kugira ngo bavushe amaraso, abagutuyeho bagaburiye imandwa mu mpinga z’imisozi, kandi bagukoreramo ibiteye ishozi. Muri wowe bambura ba se bakabatera ubwambure, kandi bakoza abagore bari mu mugongo isoni. Umuntu akorana ibizira n’umugore w’umuturanyi we, kandi ndi akanduza umukazana we amusambanya. Undi wo muri wowe agakinda mushiki we basangiye se.’’
Monique ni umukristo wo mu Itorero rya Pentekote mu Rwanda ADEPR k’Umudugudu wa Rukiri ya mbere muri Paruwase ya Rukiri mu karere ka Gasabo ho mu mujyi wa Kigali .
Ubuhamya bw’ubuzima Murebwayire Monique yavukiyemo
Murebwayire Monique yavutse mu mwaka wa 1936 avukira mu muryango w’ababyeyi bombi . Yakuriye kwa nyirakuru ubyara se , akura atazi nyina . Iyo asobanura iby’icyo gihe bisa naho ari ubuzima bwe yibuka kandi bwamubabaje kuko nta ruhare yabigizemo ngo abubemo .
Ati :” Ubuzima bw’ababyeyi banjye nabumenye mu gihe nari maze gukura, kuko nkiri umwana bitanyoroheye kumenya amakuru y’ukuri ; bitewe nuko mu kuvuka kwanjye mama atigeze andera nk’umwana we yibyariye, ahubwo yanderaga nk’umuja wirirwana umwana ku manywa, ariko byagera nijoro umwana akararana na nyina. Impamvu z’ibyo byose zabaga ziturutse ku itegeko rya nyogokuru, kuko mu kurerwa na mama, ibyo yankoreraga byose yabikoraga biturutse ku itegeko rya nyogokuru. Ubwo buzima nakuriyemo bwatumye nkurira imbere ya nyogokuru ambwira ko ari we mama umbyara, ariko nareba uko angana nkasanga bitandukanye cyane n’uko yaba ariwe wambyaye. Uko kuba imbata ya nyogokuru, kwatumye ntabona amahirwe yo kuba nabona amahirwe yo kwiga ishuri na rimwe.’’ Muri ubwo buzima bw’agahinda nakuriyemo ko kuba ntazi ababyeyi banjye, igihe cyarageze nyogokuru abona ko ntishimiye ubuzima mbayemo ansaba ko tuganira ansobanurira ubuzima bw’ababyeyi banjye, ambwira ko data yapfuye ariko mama ariho.
Numvise ko data yapfuye byarambabaje cyane, mbitewe nuko igihe cyose nabazaga nyogokuru iby’ubuzima navukiyemo yahoraga ambwira ko umugabo yambyaranye nawe yapfuye ashaje ? Ibyo byanteye umubabaro mwinshi, wo kubaza nyogokuru ubuzima data yabayemo ? Nyogokuru yansobanuriye ko data yabanje gushaka umugore utari mama, kandi mu buzima bwose yabanyemo n’uwo mugore nta rubyaro bigeze bagira. Bitewe nuko uwo mugore yasamaga inda zikavamo, kugeza ubwo yakuyemo inda umunani zose. Uwo mugore data yamushatse avuye m’urundi rugo, kuko yari yaratandukanye n’umugabo we wa mbere.
Nyogokuru abonye ko ntamwuzukuru azabona kuri uwo mukazana we yahisemo gusaba urubyaro imana ze z’abakurambere abasaba ko bamufasha kubakira umuhungu we ariwe data. Abakurambere babwiye nyogokuru ko data atari we ufite ikibazo cyo kutabona urubyaro, ahubwo ikibazo cyo kutabona urubyaro kiri kumugore we, biturutse ku mandwa z’abakurambere bo mu miryango avukamo batashakaga ko yubaka urugo mu w’undi muryango, cyangwa ngo abe yawubyariramo. Kuko abakurambere be ari bo bamuteye gutandukana n’umugabo we wa mbere, kuko bari baramushyingiye imandwa zo mu miryango yabo. ”
Nyuma y’uko nyogokuru ahawe ubwo busobanuro akamenya ko data atari we ufite ikibazo cyo kutabona urubyaro, yabajije abakurambere icyo yakorera data kugira ngo abone urubyaro ? Abakurambere bamubwiye ko kugira ngo abone gihamya cy’ibyo bamubwiye, ari uko ategeka data akirukana uwo mugore we wambere babanaga, nyuma yo kumwirukana akaryamana n’umuja wabo wabakoreraga, kugira ngo amwisuzumireho amuboneho urubyaro. Nyogokuru amaze guhabwa ubwo bufasha n’abakurambere yashyize mu bikorwa ibyo bamutegetse, data aramwumvira yirukana uwo mugore we aryamana n’uwo muja w’abo.
Uwo muja yakoreye urugo rwa data biturutse kuri nyogokuru, kuko uwo muja yabanje gukorera urugo rwa nyogokuru, data amaze gushaka umugore we wa mbere nyogokuru aramubaha ngo ajye abakorera. Mbere y’uko uwo muja ajya gukorera urugo rwa nyogokuru yabanje kubaka urwe rugo. Nyuma yo kubyarana n’umugabo babanaga, yaje gutandukana na we asubira iwabo n’abana yabyaranye. Nyuma y’uko data yisuzumiye kuri uwo muja, uwo muja yasamye inda nyogokuru abibonye aravuga ati ‘ Iyi nda, nitavamo Ndutiye , izavamo Mukandutiye !’
Ayo magambo ya nyogokuru agaragaza ko arimo umugenzo wo kuba nyogokuru yaragaragaje ko nubwo data yaryamanye n’uwo muja akamutwika inda. Umwana bazabyarana azavuka ari umugirwa w’imandwa ya Ndutiye, wapfuye ari uwo mu muryango wa nyogokuru. Binyuze mu kumumurikira imandwa z’abakurambere bakaba bamwitirira iryo zina. Igihe cyarageze uwo muja abyara umwana w’umukobwa.’’
Nyuma yaho nyogokuru abonye ko data abyaranye n’uwo muja byaramunejeje cyane nk’uko abakurambere be bari bamubwiye. Kuko igihe cyose yabonaga umukazana we wa mbere asama inda zivamo, byamuteraga kwibaza ko data ari we waba afite icyibazo? Nyogokuru amaze kubona ko abonye umwuzukuru kuri data yashimiye abakurambere ko bamuvuriye umwana ari we data, akaba amenye yuko ari muzima. Nyuma yo kubashimira, Abakurambere bamutegetse ko data atandukana n’uwo muja agasubira mu buja bwo gukorera urugo rwa data.
Umwana babyaranye nyogokuru akamutandukanya na nyina akajya kumurerera iwe ngo akurire mu maboko y’abakurambere be, kugira ngo atazakurira mu mico y’ubuja bwa nyina kuko icyo bamushakagaho bari bamaze kucyibona.
Abakurambere babwiye nyogokuru ko data namara gutandukana n’uwo muja. Nyogokuru azamusabira umugeni w’umwari, kugira ngo abe atandukanye n’abagore bose data yaryamanye nabo barabyariye m’uwundi muryango. Nyuma y’ibyo data yumviye nyogokuru atandukana n’uwo muja, nyuma yo gutandukana nyogokuru yahuje umuryango asabira data umugeni ariwe mama. Mama ageze muri urwo rugo rwa data babyaranye abana bane abakobwa batatu n’umuhungu umwe, muri abo bana nari umwana wa gatatu.’’
Ubuzima nabayemo bwo gukorera mu ndaro y’abakurambere.
” Nk’uko byanditswe mu gitabo cy’umuhanuzi Yeremiya ngo : ” Kandi nzakongeza umuriro mu ndaro z’ibigirwamana byo muri Egiputa, na we azabitwika abijyane ho iminyago. Azirimbanisha ibyo mu gihugu cya Egiputa nk’uko umwungeri yambara umwambaro we, kandi azahava amahoro. Azamenagura n’inkingi z’amabuye biri i Betishemeshi ho mu gihugu cya Egiputa, kandi indaro z’ibigirwamana byo muri Egiputa azazitwika.”
Nyuma y’urupfu rwa data ni bwo nyogokuru yohereje abaza kuntwara bantandukanya na mama, banjyana iwe gukorera iyo ndaro y’abakurambere be yari yarubatse mu gikari. Ngeze kwa nyogokuru nasanze yanyiteguye mu kunyakira abanza gushimira abakurambere be ko angejeje mu maboko yabo. Nyuma yo gushimira abakurambere, nyogokuru yanzaniye ibyo kurya ngo nsangire n’abakurambere ariko numva mu muri njye ko ntashaka kurya, mbitewe nuko ibyo byo kurya byarimo inyama kandi narakuze ntazirya.
Nyogokuru yakomeje kumpatira gusangira n’abakurambere ariko ndamuhakanira, abonye ko ntasangiye n’abakurambere be byaramubabaje cyane, aragenda anzanira amata ngo abe ari yo nywa ndayanywa. Nyuma yo kwakirwa na nyogokuru ntiyigeze anyemerera ko nduhuka, ahubwo muri uwo mwanya yahise anjyana mu ndaro y’abakurambere. Tugeze mu ndaro, nyogokuru yahise ampa itegeko ambwira ko iyo ari yo nzu yanjye nzajya nganiriramo n’abakurambere banjye, kandi nkajya mpora nitwararika kuyikorera isuku buri munsi nyikubura. Kuberako ubuzima bwa nyogokuru bwari ubwo guhora aterekerera abo bakurambere bikajyana n’umuhango wo kubandwa.
Ubwo ni bwo buzima nakuriyemo bwo gukorera abakurambere, nyogokuru anyigisha ko ngomba kububaha nkabakorera nk’ababyeyi banjye bazangirira umumaro mu buzima bwanjye bwose, kuko yabonaga yuko nari umwana utaraca akenge ntazi iyo biva ni yo bijya. “Muri ubwo buzima ninjiyemo bwo gukorera mu ndaro, nyogokuru yatangiye kunyigisha uburyo nzajya nsabana n’abakurambere; mu buryo bwo kuganira nk’uko umwana aganira n’ababyeyi be, mbasaba ibyo nifuza byose.‘’Ariko uko nagendaga nkura, niko nakomezaga kwibaza iby’abo bakurambere batagaragara, kandi nkibaza uburyo nyogokuru anyigisha guhamagara mu mazina abo ntabona, cyangwa ngo numve bavugana nanjye? Ibyo byose byanteraga kumva nzinutswe ibikorwa bya nyogokuru byose, mbitewe nuko nabibonaga nk’ibikorwa birimo ibisazi.’’
Muri uwo mugenzo wo kugaburira imiryango inyama zaterekerejwe abo bakurambere, nabwo nyogokukuru yarankubitaga ampatira kurya izo nyama ngo ngirane ubusabane n’abakurambere. Kuberako nari maze gusobanukirwa yuko abakurambere ba nyogokuru bapfuye, iyo nyogokuru yakomezaga kumpatira kurya izo nyama namubwiraga ko igihe cyose nzajya mpitamo gukubitwa aho gusangira n’abakurambere be bapfuye kandi batagaragara […]
Ubwo ni bwo buhamya bwanjye bw’ubuzimanabayemo kwa nyogokuru bwo gukorera mu ndaro nyikoreramo mporana inkovu n’agahinda mu mutima wanjye bidashira, kubwo kubaho mu buzima bw’uburetwa ndi umuja utegekwa n‘imyuka y’abapfuye. Kugira ngo nyogokuru napfa nzasigare nyiterekerera inkoreramo nk’uko yamukoreragamo.’’
Ubuhamya bw’uko indagu za nyogokuru zankoreyemo ndagurisha umutwe
Muri icyo gihe natangiye kujya gusenga muri kiliziya Gatolika mbana na mama, nibwo natangiye gukoreshwa n’imyuka y’abakurambere bo kwa nyogokuru mu buryo bwo kuragura nkoresheje indagu (umwuka w’ubwenge bw’isi ; ntakindi kintu nkoresheje, ntaterekereye, ahubwo ari ibintu bije mu bwenge bwanjye nkabivuga).
Izo ndagu zazaga mubihe bitandukanye, kuburyo atari ibintu nahoranaga ngo igihe cyose umuntu ashatse indagu, mbyiyumvemo mubwire. Bisobanuye ko iyo myuka yankoreshaga ariko itantuyemo, kubera ko nubwo nayikoreraga kwa nyogokuru, nayikoreraga ntabishaka ahubwo biturutse ku itegeko rya Nyogokuru wari warayimurikiye nk’umugirwa wayo.’’
Muri izo ndagu, numvaga amagambo aje muri njye ; nkayabwira abantu, kugeza ubwo nababwiye abantu indagu zerekeranye n’amasunzu, mbabwira ko igihe cyo kogosha amasunzu kirangiye. Kuko muri icyo gihe nakoreshaga indagu mu gihugu cy’u Rwanda hariho kogosha amasunzu, nabwiye abantu ko mbonye tugiye kujya mu kindi gihugu, kandi icyo gihugu tuzajyamo abaturage bacyo nta masunzu bafite.
Gusa icyanyobeye muri izo ndagu, nuko nayobewe niba tuzagurana na bene igihugu bakaza gutura mu Rwanda, natwe tukajya gutura muri icyo gihugu cyabo. Ariko n’ubwo nakoreshaga indagu ntabwo narinzi uburyo iyo myuka yankoreragamo.
Ubuhamya bw’uko nabyariye umwana w’umuhungu mu busambanyi
Muri icyo gihe natangiriyeho gukoresha indagu ni bwo ninjiye mu karande ko gukora ubusambanyi, ako karande gaturutse ku myuka y’imandwa z’abakurambere bankoreshaga ububata. Ubwo busambanyi nabukoze biturutse ku rupfu rw’ umutware watwaraga kumusozi twari dutuyeho. Kuko tumaze kumenya ko yapfuye najyanye n’abandi bakobwa guhumuriza umuryango we, igihe cyo gukura ikiriyo kirangiye turataha.’’
Nyuma y’urwo rupfu rw’uwo mutware,hashize iminsi mike umugorewe nawe yaje gupfansubiranayo n’abandi bakobwa guhumuriza abari basigaye. Kuberako uwo mutware yari afite umusore witeguraga ubukwe mbere y’urupfu rw’ababyeyi be. Muri uko kwitegura ubwo bukwe, ababyeyi be bari baramusabiye umugeni baratanze n’inkwano. Mu gihe twari muri urwo rugo dutegereje gukura ikiriyo ; uwo musore yaje kumbwira ko yankunze ansabye urukundo nanjye ndamwemerera, kuko nanjye numvaga mukunze. Nyuma yo kumwemerera urukundo, kuri icyo kiriyo yaje kunsaba ko dusambana ndamwemerera.
Muri ubwo busambanyi twakoranye ni bwo nasamiyemo inda nabyayemo umwana w’umuhungu, kuko nyuma yo gukura ikiriyo ari bwo namenye ko mfite inda.’’
Murebwayire Monique yaje kubyara undi mwana w’umukobwa ( Kamikazi Edisa ) ariko yaba we na musaza we bose bitabye Imana .
Ubuhamya bw’uko Yesu yampamagaye nkabaturwa mu rupfu .
Muri ubwo buzima bushya natangiye kubamo bwo gutandukana n’umuryango wanjye nibwo natangiye kwigishwa n’Imana gutandukanya umucyo n’umwijima kubera ko muri iyo nzu nabagamo mu rugo rwa pasteur Kabuye natangiye guhuriramo n’ikibazo gikomeye cyane. Iyo nageraga ku muryango w’inzu nabagamo mvuye ahantu mu gihe cyo gufungura urugi rw’inzu nabagamo nabonaga igicucu cy’umuntu kije kunsanganira giteze amaboko gishaka kumpobera iyo nabonaga icyo gicucu numvaga mu mutima wanjye ngize ubwoba bwinshi bikantera kuvuza induru ntabaza abaturanyi,nkuko umuhanuzi Yesaya yavuze ati’’ abantu bagenderaga mu mwijima babonye umucyo mwinshi,abari batuye mugihugu cy’igicucucy’urupfu baviriwe n’umucyo. Iyo abaturanyi bumvaga mvuza induru bazaga kuntabara bagera aho ndi bakambaza ikibaye nkabasobanurira ko mfite ikibazo gikomeye cyane kuko nabonye ikintu cyaje mu gicucu cy’umuntu gishaka ku mpobera nakibona bikantera kuvuza induru kandi navuza induru nkabura aho kirengeye.
Nabonye aho nari ndyamye muri uwo mwijima harashe umucyo mwinshi cyane icyo kintu kibonye uwo mucyo cyahise kindekura mbura aho kirengeye kimaze kundekura numvise mu mutima wanjye ubwoba bushize numva mu muutima wanjye huzuye amahoro kandi mu gihe nibazaga aho uwo mucyo uturutse muri uwo mwanya nahise mbona umugabo muremure cyane afite ubwiza buhebuje namubonaga ahagaze hejuru yaho nari ndyamye mwitegereje numvise mu buzima bwanjye ngize amahoro ntigeze ngira nezezwa no kureba ubwiza bwarabagiranaga mu maso he nakomeje kumwitegereza numva mu mutima wanjye ko azanywe no kuntabara.
Uwo mugabo amaze kunsobanurira uwo ariwe nikimuzanye kuntabara nahise menya ko icyo kintu cyazaga kuniga kitwa Rupfu nsobanukirwa neza k uwo mugabo ariwe cya kintu cyabonye kigahunga kandi amagambo meza yambwiye yanteye gukomeza kuganira nawe kubera umusaraba yari afite mu kuboko kwe ku iburyo byanteye kumubaza ikibazo ndamubaza nti nonese uwo musaraba ufite ni uwiki? Ko twebwe iyo dupfushije umuntu tumushyingura aho tumushyinguye tukahashinga umusaraba nonese wowe ko witwaje umusaraba muri iri joro hari umuntu ugiye gushyingura ? .’ nawe arambwira ngo iyi ni inkoni yanjye nitwaza igihe cyose ngiye gutabara iyi nkoni niyo nitwaza kandi nawe igihe cyose uzambona uzambonana iyi nkoni yanjye.
Amaze kunsobanurira iby’uwo musaraba muri uwo mwanya nahise mubura na wa mucyo twarimo urashira mbona inzu yose yuzuyemo umwijima maze kubura uwo mugabo numvise ngize agahinda kenshi mu mutima wanjye kubera ko tuganira numvaga mfite amahoro ntigeze mbona mu buzima bwanjye nabayeho numva ko mbonye umuntu mwiza umara umubabaro none ndamubuze, muri iryo joro narabyutse ntangira gushaka aho anyuze ariko nsanga umuryango w’inzu ufunze mbonye ko umuryango ufunze nababajwe nuko ntamenye aho anyuze ngo mukurikire.
Ubuhamya bwa Murebwayire Monique ni burebure , ariko kandi ari kugerageza kubushyira mu gitabo cye azashyira hanze mu minsi iri imbere .
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugirango umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Rurangwa Aimable
26,825 total views, 1 views today


text:
Dukeneye umuriro w’Umwuka wera ngo tubashe guhangana n’isi ya none
Yesu ajya kuva mu isi arangije umurimo wo gucungura umuntu, yavuze ko azabana natwe kugera ku iherezo nubwo atari bukomeze kubana n’abantu imbonankubone. Mbibutse ko iyo atagenda yari gukomeza kubonwa n’abo bari kumwe gusa.
Ariko we ubwe yavuze ko byari byiza ko agenda ngo tubone umufasha ari we Mwuka wera ugomba kudutsindagiza muri uru rugendo rugana mu ijuru, akatuyobora mu kuri kose Data wo mu ijuru ashaka.
Imana rero ishaka ko umuriro w’Umwuka wera wuzura muri twe kugira ngo tubashe kuba ibyaremwe bishya byuzuye kandi twarahindutse, kandi ni koko turamukeneye niko umuririmbyi yavuze kuko dufite intambara ikomeye mu isi.
Yesu yarangije kuducungura kandi yasohoje umugambi w’Imana wo kuduha ubugingo, Imana kandi yatwoherereje Umwuka wera. ‘’Ariko ndababwira ukuri yuko ikizagira icyo kibamarira ari uko ngenda, kuko nintagenda Umufasha atazaza aho muri, ariko ningenda nzamuboherereza.’’ Yohana 16 :7
Imana ishaka ko buri wese abaho mu buzima bwumva Imana kandi ukabaho mu bitaboneka Pawulo yaravuze ngo kuko ibiboneka ari iby’akanya gato. Ntabwo rero washobora kubaho gutya keretse ubibashishijwe n’imbaraga z’Umwuka wera.
Dukwiye kumushaka akaba kuri buri umwe muri twe. ‘’Haboneka indimi zigabanije zisa n’umuriro, ururimi rujya ku muntu wese wo muri bo.’’ Ibyakozwe n’intumwa 2 :3
Ku munsi wa Pantekoti, Umwuka wera yamanukiye intumwa nk’uko amagambo dusomye haruguru abivuga, ibyababayeho natwe byashoboka, kuko biri muri gahunda y’Imana kutwuzuza Umwuka wayo tukagira imbaraga kugira ngo tubashe guhangana n’impinduka z’isi kuko tudafite izo mbaraga twahindurwa uko isi ishaka aho kumera uko Imana ishaka, twananirwa guhamya, twacika intege. Ni ukongera amasengesho, tukamusaba Imana ikadusukira ku Mwuka wayo kandi izabikora ku bw’ubuntu bwayo.
’’ Kandi nzabashyiramo umwuka wanjye, ntume mugendera mu mateka yanjye, mugakomeza n’amategeko yanjye mukayasohoza.’’ Ezekiyeli 36 :27
Ezekiyeli aha yahanuye iby’Umwuka wera mu isezerano rya kera, kuva icyo gihe Imana yari ifite uwo mugambi mwiza ko izadusukaho Umwuka wayo kugira ngo adushoboze kugendera mu mateka yayo no gusohoza amategeko y’Imana.
Umwuka wera niwe utuyobora inzira Data wo ijuru ashaka, niyo mpamvu tumukeneye kandi w’imbaraga nyinshi, umuriro ukaka muri twe kugira ngo tubashe guhangana n’isi y’iki gihe igwije ubwenge bwinshi, ariko Imana iracyadukeneye ngo tuyihamye.
Imana ibahe umugisha kandi ibashoboze mu izina rya Yesu, Amen.


text:
Aba banyamuryango bavuga ko nyuma y’aho akarere kabakanguriye kwibumbira hamwe no kuva mu bucuruizi bwa magendu, bateranye batumira ubuyobozi bw’akarere bwari buyobowe na Sheikh Bahame Hussan, abemerera ikibanza mu rwego rwo gukomeza kwiteza imbere.
Koperative yabo igizwe n’abagore bahoze bakora ubucuruzi bwa magendu bavana ibintu muri Repubulika Iharanira Demokarasi ya Congo.
Umugwaneza Justine, Umuyobozi wa Koperative aragira ati ”Akarere kadushishikarije kwibumbira hamwe no kuva mu bucuruzi bwa magendu; twabivuyemo ndetse tuvanamo n’abandi benshi. Ubuyobozi bwatwemereye ikibanza ahahoze isoko rya Nyakabungo, ku wa 14 werurwe 2014, ariko twarategereje amaso yaheze mu kirere.”
Akomeza avuga ko kuba batarahawe ikibanza bikomeje kubakururira ibihombo no kuba hari abashaka kuva mu bucuruzi bwa magendu banze kwakira kuko ntaho babashyira n’ibindi.
Bahame Hassan wari Umuyobozi w’Akarere ka Rubavu muri Werurwe 2014, abemerera icyo kibanza yagize ati ”Nishimiye uburyo aba bagore n’abakobwa bakiri bato bishyize hamwe; mbere bari ikibazo gikomeye kuri aka karere ka Rubavu. Baregerewe bishyira hamwe kandi ibyo bamaze kugeraho birashimishije cyane. Niyo mpamvu dusanze twebwe nk’akarere tugomba kubegera tukabafasha ngo bave mu bukode”.
Yakomeje agira ati “Ibyo bamaze kugeraho bigaragaza ko barimo kwigira, nk’akarere ni ngombwa ko tubatera inkunga. Bafite umugambi mwiza wo gutera imbere twiyemeje kubafasha bakava mu buzima bw’ubukode bagakorera ahantu hagutse.”
Kuri ubu Bahame avuga ko nta mwanzuro ubemerera ikibanza wigeze ufatwa ahubwo cyari icyifuzo.
Kuri ubu Bahame avuga ko nta mwanzuro ubemerera ikibanza wigeze ufatwa ahubwo cyari icyifuzo.
Murenzi Janvier, Umuyobozi w’akarere ka Rubavu wungirije ushinzwe iterambere ry’ubukungu yemeza ko atazi niba hari umwanzuro wafashwe n’akarere wo gutanga ikibanza kuri iyi koperative ahubwo akabasaba kwandika basaba gufashwa bikigwaho.
Aragira ati “Uruhare rwa Koperative mu guca ubucuruzi butemewe turarubona rwose, ariko nta baruwa twabonye icyo gihe ubuyobozi bw’akarere bwanditse bwemeza ko butanze ikibanza; niba bashaka gufashwa nibandike ibaruwa tubyigeho terebe niba banafite ubushobozi, niba ari abafashwa bafashwe .”
Hagati aho ariko ubuyobozi bw’iyi Koperative bwemeza ko bwandikiye akarere amabaruwa agera kuri ane, ariko bakaba nta gisubizo bahawe.


text:
Buri muntu agira impumuro itandukanye niyundi
Uretse impanga zisa neza( Vrai jumeaux/identical twins) naho ubundi buri muntu wese ku isi agira impumuro ye yihariye atahuza nundi.
19. Mu buzima bwumuntu akora amacandwe mesnhi kuburyo uyateranije yakuzura piscine ebyiri nini
Burya nuko utabyitaho ariko buri gihe mukanywa kawe haba harimo ingano nke y’amacandwe, kuko hari byinshi afasha mu mikorere y’umubirir wawe ya buri munsi gusa burya ntanubwo aba ari make.
kuko uyateranije yose hamwe ayo umuntu avubura mu gihe cyubuzima bwe bwose bingana na piscine/swimming pools ebyiri kandi nini.
18. Wumva uburyohe bwikintu aruko cyivanze namacandwe yawe gusa
Mugihe ushyize ikintu mukanywa ntamacandwe ahagije arimo ntubasha kumva uburyohe cyangwa ububihe bwicyo kkintu bisobanuye ngo kugirango umenye uburyohe bwikintu runaka nuko kiba cyashobora kwivanga (disolve) n’amacandwe yawe.
17. Amagupfa y’umuntu arakomera kuburyo utakwiyumisha
Ufashe igice kigupfa kingana nikibiriti gishobora kwihanganira toni zigera ku icyenda(9). Ubu bushobozi amagupfa y’umuntu akaba abwihariye kuko na beto(concrete) ifite cyimwe cyakane ( 1/4) cyabwo gusa.
16. Amaraso yawe arihuta kumuvuduko utari uzi
Ubashije gushyira camera kuri karemangingo kamwe kamaraso (Blood cell) mu masegonda mirongo itandatu gusa(60 secs) kaba kamaze gufata amashusho yimitsi yose icamo amaraso mu mubiri wawe.
15. Umuntu akoresha amaso kurusha izindi ngingo
Ntiwabyiyumvisha gusa tekereza iminota itanu ishize ibyo waruri gukora urasanga 90% y’amakuru ufite abyerekeye wayahawe n’amaso. BIsobanuye ko ibyo umenya byinshi nibyo uba wabonye kurenza guhumurirwa kumvisha uruhu ( feeling/Sentir) amajwi ndetse n’uburyohe runaka.
14. Umugabo agira intanga ngabo nyinshi bishoboka
Umugabo udafite ubundi burwayi, umubiri we ushobora kuba wakora intanga ngabo zigera kuri miliyoni icumi (10,000,000sperms) kumunsi bisobanuye ngo zivutse zose, ashobora kuba yabyara abatuye isi yose ubu mugihe kitarenze amezi arindwi gusa.
13. Inzara zumuntu zikura vuba cyane ugereranije nuko ziba zingana.
UMuntu udafite ikindi kibazo kibyihishe inyuma, urwara rwe buri mezi atandatu aba afite urushya. nukuvuga ngo ushyize akamenyetso aho ruba ruhereye mumubiri nyuma yamezi atandatu kaba harageze imbere hahandiumuntu aca ndetse waragakuyeho!
12. Acid iba mugifu cyawe irakomeye gusa n’igifu cyiyuburura vuba.
Hari benshi bibaza bati ese niba koko acid iba mu gifu cy’umuntu ikomeye cyane kuburyo ibasha gusenya ikirimo zinc cyose kuki igifu kitangirika?
Igisubizo kiroroshye cyane! Uturemangingo tugize igifu cyacu twiyuburura cyangwa twongera kwirema kumuvuduko munini cyane uruta uwo iyo acid ikoresha idusenya( cyangwa itwica). bicyo bigatuma uhora igifu cyawe naho ubundi nata gihe wamara kitarayenga ngo gishire. ariho bamwe bajya bakura uburwayi iyo umuvuduko wo kwiyuburura k’uturemangingo dukoze igifu wagabanutse usanga igifu cyabo cyangiritse bikabasaba kwegera mungana ngo abahe ubufasha.
11.Impyiko zawe ni zimwe mu ngingo zigize umubiri zitangaje
impyiko
Burya ngo buri mpyiko y’umuntu iba igize n’utuyunguruzo tugera kuri miliyoni tukaba dufite ubushobozi bwo kuyungurura litiro 1.3 yamaraso buri munota (1.3l/min) ikajugunya litiro 1.5 y’inkari buri munsi.
Twifashishije www.guteto.com
Imyororokere
Ibintu 20 utari uzi ku buzima bwawe
Buri muntu agira impumuro itandukanye niyundi
Labels: utuntu n'utundi


text:
Bavandimwe ntawakwishimirako umuntu abura ubuzima ariko nanone inzego z'umutekano zakoze ibyagombaga gukorwa imodoka niba igonze bariere igakomeza igana aho abantu bari mwe muretse amarangamutima hari gukorwa iki?ntawaruzi icyo imodoka itwaye ndetse nuyitwaye yashoboraga no kuba umugizi wa nabi afite Grenade agiye gutera mubantu mureka abashinzwe umutekano bakore akazi kabo mwirinde kubasuzugura kuko byabagiraho ingaruka kdi iyo abantu bapfa muba muvuga ngo police yakoze iki?rwose police yakoze akazi kayo ntakundi yari bubigenze
Frank - 2/01/2017 saa 16:53